1 Fiawo 3 | Biblia Le Internet Dzi | Xexe Yeye Gɔmeɖeɖe\n1 Fiawo 3:1-28\nSalomo ɖe Farao vinyɔnu (1-3)\nYehowa ɖe eɖokui fia Salomo le drɔ̃e me (4-15)\nSalomo bia nunya (7-9)\nSalomo drɔ̃ nya na vidada eve (16-28)\n3 Eye Salomo na srɔ̃ɖekadodo nɔ eya kple Egipte-fia Farao dome. Eɖe Farao vinyɔnu+ hekplɔe va David Ƒe Du+ la me, eye wònɔ afi ma va se ɖe esime wòwu eya ŋutɔ ƒe xɔ+ kple Yehowa ƒe gbedoxɔ+ la tutu nu heɖo gli ɖe Yerusalem ŋu godoo.+ 2 Ke dukɔ la gasaa vɔ le togbɛwo dzi,+ elabena va se ɖe ɣemaɣi la, wometu xɔ na Yehowa ƒe ŋkɔ la haɖe o.+ 3 Eye Salomo yi edzi lɔ̃ Yehowa hezɔ le fofoa David ƒe ɖoɖowo nu, negbe vɔwo ko wòsana hedoa dzudzɔ le togbɛwo dzi.+ 4 Eye fia la yi Gibeon be yeasa vɔ le afi ma, elabena eyae nye togbɛ si xɔ ŋkɔ wu.+ Salomo tsɔ lã akpe ɖeka sa numevɔ le vɔsamlekpui ma dzi.+ 5 Eye Yehowa ɖe eɖokui fia Salomo le drɔ̃e me le zã me le Gibeon, eye Mawu gblɔ nɛ be: “Bia nu si mana wò.”+ 6 Salomo ɖo eŋu be: “Ève wò subɔla fofonye David nu geɖe ŋutɔ, elabena ezɔ le nyateƒe kple dzɔdzɔenyenye kpakple dzi dzadzɛ me le ŋkuwòme. Eye nègakpɔtɔ le enu vem geɖe ŋutɔ va se ɖe egbe sia, ale be nèna viŋutsui, ne wòabɔbɔ nɔ eƒe fiazikpui dzi.+ 7 Azɔ la, Yehowa nye Mawu, wò ŋutɔ èɖo wò subɔla fiae ɖe fofonye David teƒe, evɔ ɖevi dzaa ko menye, eye nuteƒekpɔkpɔ mesu asinye o.*+ 8 Eye wò subɔla le dukɔ si nètia,+ si me tɔwo sɔ gbɔ ale gbegbe be womate ŋu axlẽ wo o, la dome. 9 Eya ta na dzi senugɔme wò subɔla, ne wòadrɔ̃ ʋɔnu wò dukɔ la,+ ne wòade vovo nyui kple vɔ̃ dome;+ elabena ame kae ate ŋu adrɔ̃ ʋɔnu wò dukɔ si me tɔwo sɔ gbɔ* alea la?” 10 Nya la dze Yehowa ŋu be Salomo bia nu sia.+ 11 Eye Mawu gblɔ nɛ be: “Esi nèbia nu sia, eye mèbia agbe didi alo bia kesinɔnuwo alo bia wò futɔwo ƒe ku o, ke boŋ nèbia nugɔmesese, ne nàte ŋu adrɔ̃ ʋɔnu ta la,+ 12 mawɔ nu si nèbia la dzi.+ Mana dzi nyanu si sea nu gɔme la wò,+ ale be ale si ko ame siwo nɔ anyi do ŋgɔ na wò la dometɔ aɖeke mede nuwò o la, nenemae ame aɖeke mava si ade nuwò o.+ 13 Gawu la, matsɔ nu si mèbia o hã ana wò,+ kesinɔnuwo kple bubu siaa,+ ale be fia aɖeke made nuwò le wò agbenɔɣi katã* o.+ 14 Eye ne èzɔ nye mɔwo dzi helé nye ɖoɖowo kple sededewo me ɖe asi abe ale si fofowò David zɔ ene la,+ ekema mana agbe didi wò.”+ 15 Esi Salomo nyɔ la, ekpɔ be drɔ̃e wònye. Eye wòva Yerusalem va tɔ ɖe Yehowa ƒe nubablaɖaka la ŋgɔ, eye wòsa numevɔwo kple ŋutifafavɔwo,+ eye wòɖo kplɔ̃ na eƒe dɔlawo katã. 16 Ɣemaɣi la, gbolo eve va fia la gbɔ, eye wova tɔ ɖe eŋkume. 17 Nyɔnu gbãtɔ gblɔ be: “Meɖe kuku, nye aƒetɔ, nye kple nyɔnu sia míele xɔ ɖeka me, eye medzi vi le egbɔ le xɔa me. 18 Esi medzi vi ŋkeke etɔ̃ megbe la, nyɔnu sia hã dzi vi. Eye míele teƒe ɖeka; ame bubu aɖeke mele xɔa me kpli mí o, negbe mí ame evea ko. 19 Nyɔnu sia ƒe vi ku le zã me, elabena emlɔ edzi. 20 Eye wòfɔ le zã titina hekɔ vinye le axanye esime wò dɔlanyɔnu le alɔ̃ dɔm, eye wòkɔe mlɔ eƒe akɔnu, eye wòkɔ via kuku la va mlɔ nye akɔnu.* 21 Esi mefɔ ŋdi be mana no vinye la, mekpɔ be eku. Eya ta melé ŋku ɖe eŋu nyuie le ŋdi ma, eye mekpɔ be menye vi, si medzi lae nye ema o.” 22 Ke nyɔnu kemɛa gblɔ be: “Kpao, vinyee nye agbagbea, eye viwòe nye kukua!” Gake nyɔnu gbãtɔ le gbɔgblɔm be: “Kpao, viwòe nye kukua, eye tɔnyee nye agbagbea.” Nenemae woʋli nyaa le fia la ŋkume. 23 Mlɔeba fia la gblɔ be: “Ame si be, ‘Vinyee nye agbagbea, eye viwòe nye kukua!’ eye ame si hã be, ‘Kpao, viwòe nye kukua, eye vinyee nye agbagbea!’” 24 Eye fia la gblɔ be: “Mitsɔ yi vɛ nam.” Eye wotsɔ yi vɛ na fia la. 25 Fia la gblɔ be: “Mife ɖevi gbagbe la me ɖe eve, eye mitsɔ afã na nyɔnu ɖeka, eye mitsɔ afã na nyɔnu evelia.” 26 Enumake nyɔnu si ƒe vie nye agbagbea la ɖe kuku na fia la, elabena eƒe dɔme trɔ ɖe via ŋu. Egblɔ be: “Meɖe kuku, nye aƒetɔ! Mitsɔ ɖevi gbagbe la nɛ! Migawui o.” Gake nyɔnu kemɛa nɔ gbɔgblɔm be: “Manye tɔnye o, eye manye tɔwò hã o! Mife eme!” 27 Tete fia la gblɔ be: “Mitsɔ ɖevi gbagbe la na nyɔnu gbãtɔ! Migawui o, eyae nye dadaa.” 28 Eye Israel blibo la katã se afia si fia la tso, ale vɔvɔ̃ ɖo wo le fia la ŋuti,+ elabena wokpɔe be, Mawu ƒe nunya le eya amea me be wòatsɔ adrɔ̃ ʋɔnu dzɔdzɔe.+\n^ Egɔmeɖeɖe tẽe, “nyemenya ale si mado ayi agagbɔ o.”\n^ Agate ŋu afia, “dukɔ si ƒe nya me sẽ.” Egɔmeɖeɖe tẽe, “dukɔ si le kpekpem.”\n^ Egɔmeɖeɖe tẽe, “agbemeŋkekewo katã me.”\n^ Egɔmeɖeɖe tẽe, “eƒe abɔwo dome.”\n1 Fiawo 3


Tenɔnɔ Ðe ‘Ŋù Si Le Ŋutilã Me’ Nu\nGbetakpɔxɔ—Tata Si Míesrɔ̃na | February 15, 2002\nGBE BUBU Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Eŋlisi Eʋegbe Hiligaynon Hungarian Igbo Italian Lithuanian Malagasy Moore Ossetian Persian Portuguese Romanian Setswana Shona Silozi Slovak Slovenian Swahili Tsonga Turkish Ukrainian Zulu\n“Nye amenuveve sɔ gbɔ na wò.”—KORINTOTƆWO II, 12:9.\n1, 2. (a) Nukatae mele be nyateƒe si wònye be míedzea ŋgɔ dodokpɔwo kple kuxiwo la naʋuʋu mí o? (b) Nukatae dzi ate ŋu anɔ mía ƒo le tetekpɔwo me?\n“AMESIWO katã dina be, yewoanɔ agbe ɖe mawusosroɖa nu le Kristo Yesu me la, woati woawo hã yome tsã.” (Timoteo II, 3:12) Nukata wòle nenema ɖo? Elabena Satana gblɔ tɔteteɖedzitɔe be ɖokuitɔdidi ƒe susuwo tae amegbetɔwo subɔa Mawu ɖo, eye wòdi vevie be yeaɖo kpe yeƒe nyaa dzi. Yesu xlɔ̃ nu eƒe apostolo wɔnuteƒewo ɣeaɖeɣi be: “Satana le mia dim, bena yeagbɔ mi, abe alesi wogbɔa lu ene.” (Luka 22:31) Yesu nyae nyuie be Mawu ɖea mɔ na Satana be wòatsɔ kuxi sesẽwo ado mí akpɔe. Gake esia mefia be Satana alo eƒe gbɔgbɔ vɔ̃wo gbɔe kuxi ɖesiaɖe si míedzea ŋgɔe le agbeme la tsona tẽ o. (Nyagblɔla 9:11) Gake Satana dina vevie be yeawɔ mɔnukpɔkpɔ ɖesiaɖe si su ye si ŋudɔ atsɔ agblẽ míaƒe nuteƒewɔwɔ me.\n2 Biblia gblɔ na mí be mele be míaƒe tetekpɔwo naʋuʋu mí o. Nusianu si adzɔ ɖe mía dzi la menye nu yeye alo esi medzɔ kpɔ o. (Petro I, 4:12) Le nyateƒe me la, “fukpekpe mawo ke va [mía] nɔvi, siwo le xexeame la dzi.” (Petro I, 5:9) Egbea, Satana le Mawu ƒe subɔla ɖesiaɖe miam ale gbegbe. Edzɔa dzi na Abosam be yeakpɔ be kuxi gbogbo siwo le abe ŋù ene nanɔ fu wɔm mí. Be wòaɖo ema gbɔ la, ewɔa eƒe nuɖoanyia ŋudɔ le mɔ aɖe si ana ‘ŋù siwo le míaƒe ŋutilã me’ nasɔ gbɔ ɖe edzi nu alo wòaƒo ɖe mí sesĩe wu. (Korintotɔwo II, 12:7) Gake mele be Satana ƒe amedzidzedzewo nagblẽ míaƒe nuteƒewɔwɔ me o. Abe alesi Yehowa “ana gododo le eme” mí be míate ŋu ado dzi le tetekpɔwo mee la, awɔ nenema ke ne míedze ŋgɔ kuxi siwo le abe ŋù le míaƒe ŋutilã me ene.—Korintotɔwo I, 10:13.\nAlesi Woanɔ Te Ðe Ŋù Nui\n3. Esi Paulo bia be Yehowa naɖe ŋùa ɖa le yeƒe lãme la, aleke wòɖo eŋui?\n3 Apostolo Paulo ɖe kuku na Mawu be wòaɖe ŋùa ɖa le yeƒe lãme. “Esia ŋuti meyɔ Aƒetɔ la zi etɔ̃, bene wòadzo le ŋunye.” Aleke Yehowa ɖo Paulo ƒe kokoƒoƒoa ŋui? “Nye amenuveve sɔ gbɔ na wò; elabena nye ŋusẽ zu blibo le gbɔdzɔgbɔdzɔ me.” (Korintotɔwo II, 12:8, 9) Mina míalé ŋku ɖe nyaŋuɖoɖo sia ŋu ahakpɔ alesi wòate ŋu akpe ɖe mía ŋu be míanɔ te ɖe kuxi siwo le abe ŋù siwo vea mí ene la nui ɖa.\n4. Mɔ kawo nue Yehowa ƒe amenuveve ɖe vi na Paulo le?\n4 De dzesii be Mawu de dzi ƒo na Paulo be wòakpɔ ŋudzedze ɖe amenuveve si yenae xoxo to Kristo dzi la ŋu. Le nyateƒe me la, woyra Paulo ŋutɔ le mɔ geɖe ŋu. Togbɔ be etsi tre ɖe Yesu yomedzelawo ŋu megbemakpɔmakpɔe tsã hã la, Yehowa na mɔnukpɔkpɔe lɔlɔ̃tɔe wòva zu nusrɔ̃la. (Dɔwɔwɔwo 7:58; 8:3; 9:1-4) Le esia megbe la, Yehowa na dɔdasi kple mɔnukpɔkpɔ dodzidzɔname geɖewo Paulo dɔmenyotɔe. Nusɔsrɔ̃ si le eme na mí la me kɔ. Le ɣeyiɣi sesẽwo gɔ̃ hã me la, yayra geɖe gakpɔtɔ le mía si siwo ta míada akpe ɖo. Mele be míaƒe tetekpɔwo nana míaŋlɔ nu nyui gbogbo siwo Yehowa wɔ na mí la be gbeɖe o.—Psalmo 31:20.\n5, 6. (a) Aleke Yehowa fia Paulo be Yeƒe ŋusẽ zua “blibo le gbɔdzɔgbɔdzɔ me”? (b) Aleke Paulo ƒe kpɔɖeŋua ɖo kpe edzi be Satana nye alakpatɔ?\n5 Yehowa ƒe amenuveve sɔ gbɔ le mɔ bubu nu. Mawu ƒe ŋusẽ gã la ate ŋu akpe ɖe mía ŋu míato míaƒe tetekpɔwo me. (Efesotɔwo 3:20) Yehowa fia Paulo be Yeƒe ŋusẽ zua “blibo le gbɔdzɔgbɔdzɔ me.” Aleke wòdzɔnae? Ena ŋusẽ siwo katã Paulo hiã be wòate ŋu anɔ te ɖe eƒe tetekpɔa nu lae lɔlɔ̃tɔe. Esia wɔe be Paulo ƒe dzidodo kpakple alesi wòka ɖe Yehowa dzi bliboe ɖee fia mí katã be Mawu ƒe ŋusẽ si wòna nuvɔ̃me sia si gbɔdzɔ la ɖu dzi. Azɔ bu ŋusẽ si wòakpɔ ɖe Abosam dzi, amesi gblɔ be ne ame ƒe dzi dze eme eye kplamatsedonu aɖeke mele eƒe agbeme o koe wòsubɔa Mawu, la ŋu kpɔ. Paulo ƒe nuteƒewɔwɔ zu kɔ si wotu ŋkume na amegɔmezɔla ma!\n6 Paulo, amesi wɔ ɖeka kple Satana tsã le eƒe aʋa si wɔm wòle kple Mawu me, amesi nye Kristotɔwo yometila kalẽtɔ, kple Farisitɔ veviedonula si ɖikeke aɖeke mele eme o be nu geɖe dze edzi nɛ le agbeme le esi wodzii ɖe kesinɔtɔwo ƒe ƒome me ta, lae nye ma. Paulo va nye “suetɔ le apostoloawo dome” nɔ Yehowa kple Kristo subɔm. (Korintotɔwo I, 15:9) Le esia ta, ebɔbɔ ɖokui ɖe ƒe alafa gbãtɔ me Kristotɔwo ƒe dziɖuhaa ƒe ŋusẽ te. Eye togbɔ be ŋù nɔ eƒe ŋutilã me hã la, enɔ te ɖe enu nuteƒewɔwɔtɔe. Aleke kee Satana ɖado dzikui hã, agbemetetekpɔwo mena Paulo ƒe dzonɔamemea nu tsi o. Paulo meŋlɔ mɔkpɔkpɔ si le esi be yeava kpɔ gome le Kristo ƒe Dziƒofiaɖuƒea me la be gbeɖe o. (Timoteo II, 2:12; 4:18) Ŋù aɖeke mete ŋu tsi eƒe dzonɔamemea nu o, aleke kee enu venae o. Neva eme be míaƒe dzonɔameme nayi edzi asẽ nenema ke! Bubue wònye Yehowa dea mía ŋu be wòléa mí ɖe te le míaƒe tetekpɔwo me henaa mɔnukpɔkpɔ mí be míaɖee afia be alakpatɔe Satana nye.—Lododowo 27:11.\nYehowa ƒe Nunanawo Le Vevie\n7, 8. (a) Mɔ kawo nue Yehowa tona doa ŋusẽ esubɔlawo egbea? (b) Nukatae gbesiagbe Biblia xexlẽ kple nusɔsrɔ̃ le vevie be míate ŋu anɔ te ɖe ŋù si le míaƒe ŋutilã me nu?\n7 Egbea Yehowa toa eƒe gbɔgbɔ kɔkɔea, eƒe Nya, kple míaƒe Kristotɔwo ƒe nɔviwo ƒe habɔbɔa dzi doa ŋusẽ Kristotɔ wɔnuteƒewo. Abe apostolo Paulo ene la, míate ŋu atsɔ míaƒe nyawo adro ɖe Yehowa dzi le gbedodoɖa me. (Psalmo 55:23) Togbɔ be ɖewohĩ Mawu maɖe míaƒe tetekpɔwo ɖa o hã la, ate ŋu ana nunya mí míatsɔ anɔ te ɖe wo nui, míanɔ te ɖe esiwo sesẽ ŋutɔ gɔ̃ hã nu. Yehowa ate ŋu ana dzinɔameƒo—si nye ‘ŋusẽ si gbɔ dzɔdzɔmetɔ ŋu’—hã mí be wòakpe ɖe mía ŋu míado dzi.—Korintotɔwo II, 4:7.\n8 Aleke míexɔa kpekpeɖeŋu siae? Ele be míasrɔ̃ Mawu ƒe Nya la kutrikukutɔe, elabena emee míakpɔ akɔfanamenya vavãwo le. (Psalmo 94:19) Míakpɔ Mawu subɔla siwo nɔ Eƒe kpekpeɖeŋu biam la ƒe nya wɔdɔɖeamedziwo axlẽ le Biblia me. Ŋuɖoɖo siwo Yehowa na, siwo me akɔfanamenyawo nɔna zi geɖe la, nye nusiwo ŋu míate ŋu ade ŋugble le. Nusɔsrɔ̃ ate ŋu ado ŋusẽ mí be “ŋusẽ ƒe agbɔsɔsɔ, si gbã go la, nanye Mawu tɔ, eye menye mía gbɔ wòatso o.” Alesi ko wòhiã be míaɖu nu gbesiagbe be nunyiame kple ŋusẽ nasu mía sii la, nenema ke wòle be míasrɔ̃ Mawu ƒe nyawo edziedzii. Ðe míewɔa esia? Ne míewɔnɛ la, ekema míakpɔe be ‘ŋusẽ si gbɔ dzɔdzɔme tɔ ŋu’ si míexɔna la kpena ɖe mía ŋu be míanɔ te ɖe kpɔɖeŋu ŋù ɖesiaɖe si awɔ fu mí fifia la nu.\n9. Aleke hamemegãwo ate ŋu akpe ɖe amesiwo le akɔ kpem kple kuxiwo ŋui?\n9 Kristotɔ hamemegã mawuvɔ̃lawo ate ŋu anye ‘sitsoƒe tso fukpekpewo ƒe ya nu, bebeƒe tso kuxiwo ƒe tsidzadza nu.’ Hamemegã siwo di be yewoasɔ ɖe nuɖɔɖɔ sia si tso gbɔgbɔ me nu la tsɔa ɖokuibɔbɔ kple anukwareɖiɖi biaa Yehowa be wòana ‘nusrɔ̃viwo ƒe aɖe’ yewo ale be yewoanya alesi yewoatsɔ nya siwo sɔ aɖo nya ŋui na amesiwo le fu kpem lae. Hamemegãwo ƒe nyawo ate ŋu anɔ abe tsi si anɔ nyɔnyɔm ɖe míaƒe susu me ene, ahana míaƒe susu me nafa eye wòafa akɔ na mí le agbe ƒe ɣeyiɣi sesẽwo me. Ne hamemegãwo ƒe nuƒoƒo nyea ‘akɔfafa na amesiwo lé blanui’ la, ke wole kpekpem ɖe woƒe gbɔgbɔ me nɔviŋutsu kple nɔvinyɔnu siwo anɔ gbɔdzɔgbɔdzɔm alo dzi anɔ ɖeɖem le wo ƒo le ŋù aɖe si le woƒe ŋutilã me ta la ŋu nyateƒe.—Yesaya 32:2; 50:4; Tesalonikatɔwo I, 5:14.\n10, 11. Aleke Mawu ƒe subɔlawo ate ŋu ade dzi ƒo na amesiwo le dodokpɔ sesẽwo me tomee?\n10 Yehowa subɔlawo katã nye eƒe Kristotɔwo ƒe ƒome wɔɖeka la me tɔwo. Ẽ, ‘ŋutinuwo míenye le mía nɔewo ŋu,’ eye enye míaƒe ‘agbanɔamedzi be míalɔ̃ mía nɔewo.’ (Romatɔwo 12:5; Yohanes I, 4:11) Aleke míatsɔ agba siae? Petro I, 3:8 fia be, míewɔa esia to ‘nublanuikpɔkpɔ na mía nɔewo, mía nɔewo lɔlɔ̃, kple dɔmetɔtrɔ ɖe haxɔsetɔwo katã ŋu’ me. Mí katã míate ŋu aɖe ameŋububu tɔxɛ afia amesiwo le akɔ kpem kple ŋù aɖe si le woƒe ŋutilã me si na wole veve sem vevie la. Le mɔ ka nu?\n11 Ele be míadze agbagba ase woƒe fukpekpea gɔme. Ne míenye nublanuimakpɔlawo, vevemaseɖeamenulawo, alo ɖekematsɔlemetɔwo la, míadzi woƒe vevesesea ɖe edzi le manyamanya me. Ele be enyanya be wole tetekpɔwo me tom naʋã mí míakpɔ nyuie le nya siwo míegblɔna, alesi míegblɔa woe, kple alesi míewɔa nui me. Míaƒe nyuidiname kple dzideƒoname ate ŋu aɖe ŋù sia ŋù si le ƒoƒom ɖe wo la ƒe vevesese helĩhelĩ la dzi akpɔtɔ. Awɔe be míanye akɔfafa na wo.—Kolosetɔwo 4:11.\nAlesi Ame Aɖewo Nɔ Te Ðe Enu Dzidzedzetɔe\n12-14. (a) Nukae Kristotɔ aɖe wɔ be wòate ŋu anɔ te ɖe kansa nu? (b) Aleke nyɔnu sia ƒe gbɔgbɔ me nɔviŋutsuwo kple nɔvinyɔnuwo kpe ɖe eŋu hede dzi ƒo nɛ?\n12 Esi míegogo ŋkeke mamlɛ siawo ƒe nuwuwu la, ‘fukpekpewo’ nu le sesẽm ɖe edzi gbesiagbe. (Mateo 24:8) Eyata tetekpɔwo ate ŋu ava anyigbadzinɔla ɖesiaɖe dzi, vevietɔ Yehowa subɔla wɔnuteƒe siwo le didim be yewoawɔ eƒe lɔlɔ̃nu. Le kpɔɖeŋu me, bu Kristotɔ aɖe si nɔ ɣeyiɣiawo katã ƒe subɔsubɔdɔa wɔm la ŋu kpɔ. Wokpɔe be kansa nɔ nɔvinyɔnua ŋu eye wòhiã be woakoe aɖe lãmenu aɖe si dzia ta ɖe nume kple esi dzia lãmetsi ɣi aɖewo ɖe edzi la ɖa. Esi woa kple srɔ̃a wose be dɔ sia le eŋu la, wotrɔ ɖe Yehowa ŋu heƒo koko nɛ ɣeyiɣi didi le gbedodoɖa me. Egblɔ emegbe be nukutɔe la, ɖeko yewoƒe susu dze akɔ anyi. Ke hã, eto nɔnɔme sesẽ vovovowo me, vevietɔ le tenɔnɔ ɖe dɔdadaa me tsonuwo nu.\n13 Be nɔvinyɔnu sia nate ŋu anɔ te ɖe eƒe nɔnɔmea nu la, edze agbagba srɔ̃ nu geɖe si wòate ŋui tso kansa ŋu. Eɖo dze kple eƒe ɖɔktawo. Ekpɔ agbemeŋutinya siwo ɖe alesi amewo nɔ te ɖe dɔ sia nu le seselelãme gome. Exlẽ mawunyakpukpui vevi siwo ɖe ŋutete si le Yehowa si be wòalé eƒe amewo ɖe te le nɔnɔme sesẽwo me hã, kple nyatakaka vevi bubuwo le Gbetakpɔxɔ, Nyɔ!, kple Kristotɔwo ƒe agbalẽ bubuwo me.\n14 Nyati aɖe si ku ɖe tenɔnɔ ɖe dziɖeleameƒo nu yɔ nya siawo siwo me nunya le be: “Amesi ɖe eɖokui ɖe aga [la] le eya ŋutɔ ƒe dzodzro yome dim.” (Lododowo 18:1) Eyata nyatia ɖo aɖaŋu sia be: “Gbe ɖokuiwò ɖeɖe ɖe aga.” * Nɔvinyɔnua gblɔ be: “Ame geɖe gblɔ nam be yewodoa gbe ɖa ɖe tanye; ame bubuwo ƒoa ka nam. Hamemegã eve ƒoa ka nam edziedzi be yewoanya alesi mefɔe. Mexɔ seƒoƒowo kple gbedonamegbalẽvi gbogbowo. Ame aɖewo va ɖaa nu kura gɔ̃ hã nam. Ame geɖe hã lɔ̃ faa be yewoanɔ nye kplɔm anɔ kɔdzi yimee.”\n15-17. (a) Aleke Kristotɔ aɖe nɔ te ɖe kuxi siwo lɔrifɔku he vɛ nɛ la nui? (b) Kpekpeɖeŋu kae hamea me tɔwo na?\n15 Lɔrifɔku dzɔ ɖe nɔvi aɖe si subɔ Yehowa ɣeyiɣi didi le New Mexico, U.S.A., la dzi zi gbɔ zi eve sɔŋ. Nuvevi wɔ kɔ kple abɔta nɛ, si na ŋuɖui si wòle avu wɔm kple ƒe 25 kple edzivɔ sɔŋ ganyrã ɖe edzi. Egblɔ be: “Be madzɔ nye kɔ eye be matsɔ nusianu si kpe wu kilogram 2 la nye nu sesẽ nam ŋutɔ. Gake gbedodoɖa na Yehowa vevie lém ɖe te. Nenema ke nyati siwo míesrɔ̃ le Gbetakpɔxɔ me hã lém ɖe tee. Nyatiawo dometɔ ɖeka ƒo nu tso Mixa 6:8 ŋu, hede dzesii be zɔzɔ kple Mawu le ɖokuibɔbɔ me fia be ame nanya eƒe ŋutetewo seɖoƒe. Esia kpe ɖe ŋunye mekpɔe be togbɔ me mele nɔnɔme sia me hã la, mele be dzi naɖe le ƒonye o, togbɔ be ɣeyiɣi si mezãna le gbeadzi le ʋɛ wu alesi medii hafi hã. Nusi le vevie wue nye susu nyui tsɔtsɔ asubɔe.”\n16 Eka nya ta hã be: “Hamemegãawo kafuam ɣesiaɣi ɖe agbagba siwo medzena be made kpekpeawo ahayi gbeadzi la ta. Ðeviwo kplaa asi kɔ nam. Subɔla mɔɖelawo gbɔa dzi ɖi nam ale gbegbe eye wotrɔa woƒe ɖoɖowo ne lãme menyo nam tututu o le ŋkeke aɖe dzi. Ne yame ƒe nɔnɔmewo menyo o la, wokplɔam dɔmenyotɔe míeɖawɔa tɔtrɔyiwo alo wonaa menɔa wo ŋu wowɔa woƒe Biblia-nusɔsrɔ̃wo. Eye esi nyemete ŋu léa nye akplo ɖe asi o ta la, gbeƒãɖela bubuwo xɔa nye agbalẽwo dea woƒe akplowo me ne míeyina gbeadzi.”\n17 Kpɔ alesi hamea me hamemegãwo kple haxɔsetɔwo kpe ɖe nɔvinyɔnu eve siawo ŋu be wonɔ te ɖe woƒe lãmegbegblẽ siwo le abe ŋù ene nui la ɖa. Wowɔ nusiwo tututu hiã dɔmenyotɔe tsɔ na kpekpeɖeŋui le gbɔgbɔ me, ŋutilãme, kple seselelãme nuhiahiãwo me. Ðe esia mede dzi ƒo na wò be nàkpe ɖe nɔviŋutsu kple nɔvinyɔnu siwo le kuxiwo me tom la ŋu oa? Mi ɖeviwo hã miate ŋu akpe ɖe amesiwo le miaƒe hamea me, siwo le avu wɔm kple ŋù siwo le woƒe ŋutilã me la ŋu.—Lododowo 20:29.\n18. Dzideƒonamenya kawoe míate akpɔ le agbemeŋutinya siwo wotana ɖe Gbetakpɔxɔ kple Nyɔ! magazinewo me la me?\n18 Gbetakpɔxɔ kple Nyɔ! magazineawo ta Ðasefo geɖe siwo nɔ te, eye wogakpɔtɔ le te nɔm, ɖe agbemekuxiwo nu la ƒe agbemeŋutinyawo kple nuteƒekpɔkpɔwo. Ne èxlẽa nyati siawo edziedzi la, àkpɔe be míaƒe gbɔgbɔ me nɔviŋutsu kple nɔvinyɔnu geɖe siwo le xexeame godoo nɔ te ɖe ganyawo ƒe sesẽ, woƒe lɔlɔ̃tɔwo ƒe ku le afɔkuwo me, kple aʋawɔwɔ ƒe nɔnɔme dziŋɔwo me la nu. Bubuwo nɔ te ɖe dɔléle siwo gbɔdzɔa woƒe ŋutilã nu ƒe geɖe. Ame geɖe mate ŋu awɔ dɔ bɔbɔetɔ kekeake siwo amesiwo le lãmesẽ me la mebua nanekee o la gɔ̃ hã o. Woƒe lãmegbegblẽa doa wo kpɔna vevie, vevietɔ ne womate ŋu akpɔ gome le Kristotɔwo ƒe dɔwɔnawo me abe alesi woadi be yewoawɔe ene o. Aleke gbegbe wokpɔa ŋudzedze ɖe kpekpeɖeŋu siwo wo nɔvi ŋutsu kple nyɔnuwo, ɖeviwo kple ame tsitsiwo, naa wo la ŋu enye si!\n19. Nukatae dzi te ŋu dzɔ Paulo togbɔ be tetekpɔwo kple gbɔdzɔgbɔdzɔwo nɔ nɛ abe ŋù ene hã?\n19 Alesi Mawu do ŋusẽ Paulo la dzɔ dzi nɛ. Egblɔ be: “Mele lɔlɔ̃m wu bena, maƒo adegbe le nye gbɔdzɔgbɔdzɔ ŋuti boŋ, bene Kristo ƒe ŋusẽ nanɔ dzinye. Eyata mekpɔa ŋudzedze nyui le gbɔdzɔgbɔdzɔwo me, le ŋutasesẽwo me, le hiãkamewo me, le yometitiwo me, le xaxawo me le Kristo ŋuti; elabena ne megbɔdzɔ la, ekema mesẽa ŋu.” (Korintotɔwo II, 12:9, 10) Paulo ƒe nuteƒekpɔkpɔwo na wòte ŋu gblɔ kakaɖedzitɔe be: “Menye ɖe megblɔ esia le hiahiã ŋuti o; elabena nye la mesrɔ̃e bena, anyinɔnɔ, si ke me mele la, nadze ŋunye. Menya alesi mabɔbɔ ɖokuinye ɖe anyi, eye meganya alesi makpɔ nu geɖe hã; le nusianu kple nuwo katã me la mesrɔ̃ nu ɣaɣla sia bena, maɖi ƒo, eye dɔ nawum hã; makpɔ nu geɖe, eye hiã natum hã. Metea ŋu wɔa nuwo katã le Kristo, amesi doa ŋusẽm la me.”—Filipitɔwo 4:11-13.\n20, 21. (a) Nukatae ŋugbledede le “nusiwo womekpɔna o” ŋu ate ŋu ana dzi nadzɔ mí? (b) “Nusiwo womekpɔna o,” siwo nàdi be yeakpɔ le anyigba dzi Paradisoa me dometɔ aɖewo ɖe?\n20 Ekema, ne míenɔ te ɖe kpɔɖeŋu ŋù ɖesiaɖe ƒomevi si le míaƒe ŋutilãme nu heɖee fia amesiame be Yehowa ƒe ŋusẽ zu blibo le míaƒe gbɔdzɔgbɔdzɔ me la, dzi ate ŋu adzɔ mí ŋutɔ. Paulo ŋlɔ bena: ‘Ðeɖi metea mía ŋu o; míaƒe ememe la zua yeye gbesiagbe. Elabena míaƒe aɖabaƒoƒo ɖeka me xaxa, si nu mesẽna o la, wɔa ŋutikɔkɔe mavɔ, si nu sẽna ŋutɔ, eye wòƒoa nusianu ta sãsãsã la, na mí, esi míeléa ŋku ɖe nusiwo womekpɔna o la ŋuti. Elabena nusiwo womekpɔna o la, nɔa anyi tegbetegbe.’—Korintotɔwo II, 4:16-18.\n21 Yehowa ƒe ame siwo li egbea dometɔ akpa gãtɔ kpɔa mɔ be yewoava nɔ agbe le eƒe Paradisonyigba dzi ahase yayra siwo ƒe ŋugbe wòdo la ƒe vivi. Míate ŋu abu yayra siawo egbea be wonye nusiwo “womekpɔna o.” Gake ɣeyiɣi si míakpɔ yayra mawo kple míaƒe ŋkuwo, ẽ, ahase wo me vivi tegbee, la le aƒe tum kabakaba ŋutɔ. Gbɔdzɔe si wòanye be kuxi siwo le abe ŋù ene si maganɔ anyi gbeɖe o la nye yayra mawo dometɔ ɖeka! Mawu ƒe Vi la ‘agblẽ Abosam ƒe dɔwɔwɔwo me’ eye ‘wòaɖi gbɔ amesi si ku ƒe ŋusẽ le la.’—Yohanes I, 3:8; Hebritɔwo 2:14.\n22. Kakaɖedzi kple tameɖoɖo kplikpaa kae wòle be wòanɔ mía si?\n22 Eyata ŋù ka kee ɖale nuvevi wɔm míaƒe ŋutilã egbea o, mina míayi edzi anɔ te ɖe enu. Abe alesi wònɔ le Paulo gome ene la, Yehowa, amesi kɔa dɔme doa ŋusẽ mí la ado ŋusẽ mí míawɔ esia. Ne míeva le agbe le Paradisonyigbaa dzi la, míakafu Yehowa, míaƒe Mawu la gbesiagbe le nu wɔnuku siwo wɔm wòle ɖe mía nu la ta.—Psalmo 103:2.\n^ mm. 14 Kpɔ nyati si nye “Biblia ƒe Nukpɔsusu: Alesi Woanɔ Te Ðe Dziɖeleameƒo Nui,” le May 8, 2000, ƒe Eŋlisigbe me Nyɔ! ƒe tata me.\n• Nukatae Abosam dzea agbagba be yeagblẽ Kristotɔ vavãwo ƒe nuteƒewɔwɔ me, eye aleke wòwɔnɛ?\n• Aleke Yehowa ƒe ŋusẽ ‘zua blibo le gbɔdzɔgbɔdzɔ mee’?\n• Aleke hamemegãwo kple ame bubuwo ate ŋu ade dzi ƒo na amesiwo kuxiwo le fu wɔmee?\nPaulo do gbe ɖa zi etɔ̃ be Mawu naɖe ŋùa le yeƒe ŋutilã me\nAgbenyuinɔnɔse Siwo Nàtia\nMawu ƒe Agbenyuinɔnɔsewo Ate Ŋu Aɖe Vi na Wò\nSɔlemeha Kple Dukɔ Si Le Byzantium\nWonɔ Te Ðe Ŋù Siwo Nɔ Woƒe Ŋutilã Me Nu\nSitsoƒe Tso Ya Nu\nMíesu Te Blibo Be Míanye Mawu Ƒe Nya Fialawo\nƑe 2002/2003 “Fiaɖuƒe Gbeƒãɖela Veviedonulawo” Nutome Gã Takpekpe Wɔƒewo\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA February 15, 2002\nGBETAKPƆXƆ—TATA SI MÍESRƆ̃NA February 15, 2002


Agbemeŋutinya: Lɔlɔ̃ Si Nɔ Asinye Gbã La Kpe Ðe Ŋunye Medo Dzi | Nusɔsrɔ̃\nKpe Asi Ðe Míaƒe Gbɔgbɔmeparadisoa Ŋu Be Wòaganyo Ðe Edzi\n“Miaƒe Ðeɖe Gogo”!\nYi Edzi Nànɔ Mawu Fiaɖuƒea Ƒe Akpa Dzi\nEsiae Nye Míaƒe Tadeaguƒe!\nAGBEMEŊUTINYA Lɔlɔ̃ Si Nɔ Asinye Gbã La Kpe Ðe Ŋunye Medo Dzi\nGbetakpɔxɔ—Tata Si Míesrɔ̃na | July 2015\nGBE BUBU Afrikaans Cambodian Dangme Eŋlisi Eʋegbe Franse Ga Garifuna Greenlandic Italian Kikongo Kimbundu Kwangali Kwanyama Laotian Lingala Maltese Mixe Myanmar Nahuatl (Central) Nahuatl (Northern Puebla) Ndebele Ndonga Ngabere Nzema Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Setswana Spanish Swati Tahitian Totonac Tsonga Twi Umbundu Venda Xhosa Zulu\nLɔlɔ̃ Si Nɔ Asinye Gbã La Kpe Ðe Ŋunye Medo Dzi\nAbe Ale Si Anthony Morris III Gblɔe Ene\nLE June 1970 me la, woxɔm ɖe kɔdzi le Pennsylvania, Amerika. Ɣemaɣi mexɔ ƒe 20, menye asrafo, eye mexɔ dɔléle sesẽ aɖe si na nu te ŋunye vevie. Dɔnɔdzikpɔla aɖe nɔ nye abɔ blam gaƒoƒo afã ɖe sia ɖe henɔa ŋku lém ɖe ale si nye ʋu le sisim ŋu. Dɔnɔdzikpɔlaa tsi wum vie. Mekpɔe be etsi dzi vevie ŋutɔ. Esi nye ʋu menɔ sisim nyuie o ta la, mebiae be, “Edze abe mèkpɔ eteƒe ame aɖeke ku kpɔ o ene, alo?” Eƒe mo fu kpii enumake, eye wòɖo eŋu nam be, “Ao, medzɔ ɖe dzinye kpɔ o.” Ewɔ na dɔnɔdzikpɔlawo be mele kuku ge, gake metsi agbe. Na magblɔ nye agbemeŋutinya vi aɖe na wò.\nNU SIWO TEƑE MEKPƆ ESI MEÐO AƲAGBEDZI\nMeva dze dɔ vevie esime menye mɔ̃ɖaŋudɔwɔla le dɔdaƒe si wowɔa dɔ na asrafowo le, le ɣeyiɣi si me wonɔ aʋa wɔm le Vietnam. Edoa dzidzɔ nam be makpe ɖe dɔnɔwo kple ame siwo dze afɔku ŋu, eye meɖoe be mava zu ɖɔkta bibi si nye amekola. Meva ɖo Vietnam le July 1969 me. Wona kwasiɖa ɖekam be maɖi ɖe eme be nye lãme natrɔ ɖe nutoa me ƒe nɔnɔme ŋu abe ale si ko wowɔnɛ na asrafo yeyewo ene.\nEyome wobia tso asinye be mawɔ dɔ le asrafowo ƒe kɔdzi le Mekong Nuto me. Helikɔpta geɖewo kɔa asrafo siwo xɔ abi vaa kɔa dzi. Esi melɔ̃ mía denyigba kple dɔ si wɔm menɔ ta la, medi vevie be makpe ɖe nye dumeviwo ŋu alɔtsɔtsɔe. Míedzraa asrafo siwo xɔ abi la ɖo kabakaba be woakɔ wo ayi xɔ sue aɖe si wotsɔ ga wɔe, si me wokoa dɔnɔwo le la me. Amekolaa kple eƒe kpeɖeŋutɔ si dea ame alɔ̃ me kpakple dɔnɔdzikpɔla eve dzea agbagba ɖe sia ɖe be yewoaxɔ amewo ɖe agbe. Mekpɔe be aŋe yibɔ babla gãwo le helikɔptaawo me, gake womeɖea wo kɔna ɖi o. Wogblɔ nam be asrafo siwo ƒe ŋutilã futɔwo ƒe tukpewo kaka le aʋagbedzi lae wobla ɖe aŋe gã mawo me. Nu siwo teƒe mekpɔ esi meɖo aʋagbedzi teti la dometɔ ɖeka koe nye ema.\nESIME MENƆ MAWU DIM\nMese nya nyuia zi gbãtɔ esi menye sɔhɛ ko\nMese nyateƒea ŋu nya tso Yehowa Ðasefowo gbɔ zi gbãtɔ esi menye sɔhɛ ko. Ðasefowo srɔ̃a Biblia kple nɔnye, ke hã mete ŋu xɔ nyɔnyrɔ o. Gake nusɔsrɔ̃ mawo vivi nunye ale gbegbe. Gbe ɖeka esi nye kple fofonye si xɔm nyi míenɔ tsa ɖim la, míeva to Fiaɖuƒe Akpata aɖe gbɔ. Mebiae be, “Xɔ kae nye ema?” Egblɔ nam be, “Dzo megable wò nàgogo ame mawo o!” Esi melɔ̃ fofonyea heka ɖe edzi ta la, meɖo to eƒe gbe, eye metso kadodo me kple Yehowa Ðasefowo.\nGake esi metrɔ gbɔ tso Vietnam la, mesea veve geɖe ne meɖo ŋku nu dziŋɔ siwo teƒe mekpɔ le aʋaa me dzi. Esia wɔe be ame ƒe nu megawɔa nublanui nam o. Ewɔ abe amewo menya nu si tututu nɔ dzɔdzɔm le Vietnam o ene. Meɖo ŋku edzi be ame siwo lɔ gbɔ henɔ tsitre tsim ɖe aʋaa ŋu la nɔa Amerika-srafowo yɔm be ɖeviwo wulawo le esi wose be wole ɖevi ɖekemanyalawo wum ta. Nu siawo katã na mekpɔe be ehiã be madi Mawu.\nMetsa le sɔlemeha vovovowo dzi henɔ Mawu dim. Togbɔ be melɔ̃ Mawu vevie hã la, nu siwo mekpɔ le sɔlemeha mawo me mevivi nunye kura o. Mlɔeba meyi Fiaɖuƒe Akpata si le Delray Beach, Florida, la me. Kwasiɖagbe aɖe le February 1971 mee mede kpekpe gbãtɔ ma.\nEsi meɖo Fiaɖuƒe Akpataa me la, dutoƒonuƒoa nɔ enu wum, eya ta menɔ anyi hena Gbetakpɔxɔ Nusɔsrɔ̃a. Nyemeɖo ŋku nyati si me wodzro dzi o, gake meɖo ŋku edzi be ɖeviwo gɔ̃ hã nɔ mawunyakpukpuiawo ʋum le Biblia me. Esia wɔ dɔ ɖe dzinye ŋutɔ! Ðeko menɔ to ɖom vevie henɔ nu kpɔm. Esi menɔ dzodzom la, nɔviŋutsu aɖe si xɔ abe ƒe 80 ene la te ɖe ŋunye. Eŋkɔe nye Jim Gardner. Etsɔ agbalẽ si nye Nyateƒe, Si Kplɔa Ame Yia Agbe Mavɔ Mee nam hebiam be, “Àdi be yeaxɔea?” Melɔ̃ ɖe edzi enumake, eye míeɖoe be míado go be míadze Biblia-nusɔsrɔ̃ gɔme le Yawoɖagbe ŋdi.\nMeyi dɔme le Kwasiɖagbe kpekpe ma megbe. Menɔ dɔ wɔm le Boca Raton dɔnɔkɔdzi, le Florida, eye ele be mawɔ dɔ tso zã ga 11 va se ɖe ŋdi ga 7. Dɔnɔwo mesɔ gbɔ zã ma me o, si wɔe be menɔ Nyateƒe gbalẽa xlẽm. Dɔnɔdzikpɔla ɖeka du agbalẽa le asinye hekpɔ eƒe akpaa dzi, eye wòbia be ɖe medi be mazu Yehowa Ðasefo mahã. Metrɔ xɔ agbalẽa le esi hegblɔ nɛ be, togbɔ be nyemexlẽ agbalẽa ɖo afi aɖeke o hã la, mele eŋu bum xoxo be mazu Ðasefo. Eɖe asi le ŋunye, eye mexlẽ agbalẽ bliboa wu enu zã ma me.\nNɔviŋutsu Jim Gardner ye srɔ̃ Biblia kplim, enye amesiamina, si nya Charles Taze Russell nyuie\nEsi Nɔviŋutsu Jim Gardner va be yeadze Biblia sɔsrɔ̃ gɔme kplim la, mebiae be, “Ta, nu ka srɔ̃ ge míele?” Eɖo eŋu be, “Agbalẽ si mena wòa ye.” Megblɔ nɛ be, “Mexlẽe vɔ xoxo ɖe!” Jim gblɔ tufafatɔe be, “Enyo, wò ya na míadzro ta gbãtɔa me ko.” Ewɔ nuku nam ŋutɔ be nu geɖe le eme si nyemede dzesi o. Ena mexlẽ mawunyakpukpui geɖe le nye King James Version Biblia me. Kaka manya la, mele nu srɔ̃m tso Mawu vavã Yehowa ŋu. Jim srɔ̃ Nyateƒe gbalẽa ƒe ta etɔ̃ kplim ŋdi ma. Tso ekema dzi la, míesrɔ̃a ta etɔ̃ Yawoɖa ŋdi ɖe sia ɖe. Nusɔsrɔ̃a vivi nunye ale gbegbe. Yayrae wònye nam be nɔviŋutsu amesiamina si dze si Nɔviŋutsu Charles T. Russell ŋkume kple ŋkume lae srɔ̃ nu kplim!\nEsi mesrɔ̃ nu kwasiɖa ʋɛ aɖewo megbe la, woda asi ɖe dzinye be maɖe gbeƒã nya nyuia. Gbeƒãɖeɖe tso aƒe me yi aƒe me sesẽ nam, gake Jim kpe ɖe ŋunye meɖu nye dzimaɖitsitsi dzi. (Dɔwɔwɔwo 20:20) Ekpe ɖe ŋunye meva lɔ̃ gbeƒãɖeɖedɔa vevie. Mebua gbeƒãɖeɖedɔa be enye mɔnukpɔkpɔ gãtɔ kekeake si su asinye. Dzidzɔ gãe wònye nam be menye Mawu ƒe hadɔwɔla!—1 Korintotɔwo 3:9.\nLƆLƆ̃ SI NƆ ASINYE GBÃ NA YEHOWA\nAzɔ na magblɔ nane si le vevie nam ŋutɔ na wò; eyae nye lɔlɔ̃ si nɔ asinye gbã na Yehowa. (Nyaɖeɖefia 2:4) Ale si gbegbe meva lɔ̃ Yehowa lae kpe ɖe ŋunye medo dzi le veve si mesena ne meɖo ŋku nu siwo teƒe mekpɔ le aʋaa me dzi kple kuxi bubuwo hã me.—Yesaya 65:17.\nAle si gbegbe meva lɔ̃ Yehowa lae kpe ɖe ŋunye medo dzi le veve si mesena ne meɖo ŋku nu siwo teƒe mekpɔ le aʋaa me dzi\nMexɔ nyɔnyrɔ le July 1971 me le “Mawu Ƒe Ŋkɔ” Nutome Gã Takpekpe me le Yankee Stadium\nLe ƒe 1971 me la, fofonye si xɔm nyi nyam le xɔ si wonam la me. Nu ka tae? Ebe yemedi be Yehowa Ðasefo aɖeke nanɔ aƒea me o! Ga menɔ asinye ɣemaɣi o. Kwasiɖa eve ɖe sia ɖe ye woxea fe nam le dɔnɔkɔdzi si mewɔa dɔ le, eye esi medi be nye awudodo nakɔ Yehowa ƒe ŋkɔ ŋu ta la, ɖeko mezã nye fetu tsɔ ƒle awu siwo mado ayi gbeadzi koe nye ema. Ga vi aɖe nɔ asinye le gadzraɖoƒe, gake enɔ keke mía de Michigan ke. Eya ta eva hiã be manɔ nye lɔri suea me dɔm. Meléa tsi hedzrana ɖo le mɔ̃memidzraƒe aɖe ƒe tsileƒe.\nGbe ɖeka mekpã le dɔ me heyi Fiaɖuƒe Akpata me gaƒoƒo ʋɛ aɖewo do ŋgɔ na kpekpe hena gbeadziyiyi. Esi menɔ anyi ɖe Fiaɖuƒe Akpataa megbe afi si ame aɖeke makpɔm le o la, nye ŋku gadze nu siwo teƒe mekpɔ le Vietnam dzi. Ðeko wòle abe ɖe mele ame siwo fiã ƒe ʋeʋẽ sem hele ʋu gbogbo siwo kɔ ɖe anyigba kpɔm ene, eye metsi dzodzodzoe enumake. Ewɔ abe ɖe mele ɖekakpui siwo xɔ abi vevie la kpɔm hele woƒe gbe sem esi wole biabiam nublanuitɔe be: “Mele agbe tsi gea? Mele agbe tsi gea?” Menya be woaku, gake mefaa akɔ na wo hewɔa nu abe woƒe lãme asẽ ene. Nu bliboa wu tsɔtsɔ nam.\nƔesiaɣi si nane kpekem le agbe me la, medzea agbagba ɖoa ŋku lɔlɔ̃ si nɔ asinye gbã na Yehowa dzi\nMedo gbe ɖa na Yehowa eye mefa avi ʋuu wòglom. (Psalmo 56:8) Meva nɔ ŋugble dem vevie le tsitretsitsia ŋu. Ɣemaɣie meva kpɔ ale si gbegbe mɔkpɔkpɔ sia xɔ asii! Yehowa agbɔ agbe ɖekakpui mawo ahana mɔnukpɔkpɔ wo be woasrɔ̃ nyateƒe si ku ɖe eyama ŋu. Tsitretsitsia atsi míaƒe vevesese kple nuxaxawo katã nu. (Dɔwɔwɔwo 24:15) Esi esia me va kɔ nam la, ena megalɔ̃ Yehowa ɖe edzi wu tsã. Gbe ma gbe kpɔtɔ nye ŋkeke vevi aɖe nam. Tso ɣemaɣi la, ɣesiaɣi si nane kpekem le agbe me la, medzea agbagba ɖoa ŋku lɔlɔ̃ si nɔ asinye gbã na Yehowa dzi.\nYEHOWA NYO DƆME NAM GEÐE\nAmewo wɔa nu dziŋɔwo le aʋawɔɣiwo, eye nye hã mele eme. Gake ŋugbledede le mawunyakpukpui eve aɖewo siwo doa dzidzɔ nam ŋu faa akɔ nam ŋutɔ. Gbãtɔe nye Nyaɖeɖefia 12:10, 11, afi si gblɔ be woɖu Abosam dzi le Yesu ƒe ʋu la me, ke menye to ɖaseɖiɖidɔa ko dzi o. Eveliae nye Galatiatɔwo 2:20, si ɖoa ŋku edzi nam be Yesu tsɔ eɖokui na ɖe tanye. Medaa akpe geɖe ɖe Kristo ƒe vɔsaa ta, elabena Yehowa to edzi tsɔ nu siwo mewɔ va yi la kem. Fifia dzitsinya dzadzɛ le asinye, eye medina vevie be maƒo nu tso Yehowa, mía Mawu nublanuikpɔlaa ŋu na amewo!—Hebritɔwo 9:14.\nNe mebu nu siwo me meto le agbe me ŋu la, mekpɔnɛ be Yehowa léa be nam ɣesiaɣi. Le kpɔɖeŋu me, gbe si gbe Jim va nya be nye lɔri la mee medɔna la, ekplɔm yi nɔvinyɔnu aɖe gbɔ wòhaya eƒe xɔ ɖeka nam. Meka ɖe edzi be Yehowae to Jim kple nɔvinyɔnua dzi na teƒe nyui aɖem menɔ. Yehowa nyo dɔme nam geɖe! Eléa be na esubɔla wɔnuteƒewo ɣesiaɣi.\nMESRƆ̃ ALE SI DZO NANƆ MENYE EVƆ MAGBƆ DZI ÐI\nLe May 1971 me la, eva hiã be maɖi tsa ayi Michigan. Hafi madze mɔ tso Florida la, melɔ míaƒe agbalẽ gbogbo aɖewo de nye ʋua me eye medze mɔ ɖo ta dziehe gome. Kaka mato Georgia nutoa me ayi la, mena agbalẽawo katã vɔ. Meɖe gbeƒã Fiaɖuƒe ŋuti nya nyuia dzonɔamemetɔe le afi sia afi si meɖo. Meɖe gbeƒã le gaxɔwo me hena trakt amewo le aɖuɖɔɖɔƒewo gɔ̃ hã. Mebua eŋu nenye be ame siwo meɖi ɖase na le mɔzɔzɔ ma me la dometɔ aɖewo va xɔ nyateƒea.—1 Korintotɔwo 3:6, 7.\nEsi mesrɔ̃ nyateƒea teti la, nyemegbɔa dzi ɖi ne mele ɖase ɖim na amewo o, vevietɔ nye ƒometɔwo. Ɣeaɖewoɣi meƒoa nu kãkãkã akpa. Melɔ̃ nɔvinyeŋutsu John kple Ron vevie, eya ta ne mele gbeƒã ɖem na wo la, medina be mazi wo dzi ne woalɔ̃ ɖe nye dzixɔse yeyea dzi. Eva hiã be maɖe kuku na wo emegbe ɖe eta. Ke hã mele gbe dom ɖa be woava xɔ nyateƒea. Azɔ Yehowa kpe ɖe ŋunye menya ale si magbɔ dzi ɖi eye nye nya nadze to ne mele ɖase ɖim alo le nu fiam amewo.—Kolosetɔwo 4:6.\nAME BUBU SIWO MELƆ̃ VEVIE\nƑomedodo si le nye kple Yehowa dome ayi edzi anye nu vevitɔ nam le agbe me. Gake ame bubuwo hã li siwo melɔ̃ vevie, vevietɔ srɔ̃nye Susan lɔlɔ̃a. Enye nye didi vevie be makpɔ nyɔnu si akpe ɖe ŋunye masubɔ Yehowa la aɖe. Eye Susan nye nyɔnu veviedola si lɔ̃ Yehowa ŋutɔ. Gbe ɖeka esi míenɔ srɔ̃ɖeŋugbedodo me la, meɖi tsa yi egbɔ le edzilawo ƒe aƒe me le Rhode Ƒukpo dzi. Esi meɖo la, mekpɔe wònɔ anyi ɖe xɔmɔnu nɔ Gbetakpɔxɔ xlẽm eye Biblia le egbɔ. Nu si wɔ dɔ ɖe dzinyee nye be enɔ mawunyakpukpui ɖe sia ɖe kem nɔ exlẽm togbɔ be menye nusɔsrɔ̃nyati xlẽm wònɔ o hã. Mekpɔe be ƒomedodo si le eya kple Yehowa dome le vevie nɛ ŋutɔ. Míeɖe mía nɔewo le December 1971 me. Medaa akpe na Mawu be mekpɔ kpeɖeŋutɔ nyui aɖe ɖe. Nu si dzɔa dzi nam le eŋue nye be, togbɔ be elɔ̃m hã la, elɔ̃ Yehowa vevie wu.\nNye kple srɔ̃nye Susan, kpakple mía viŋutsuvi Paul kple Jesse\nYehowa yra mí míedzi ŋutsuvi eve, Jesse kple Paul. Eye Yehowa fia mɔ wo tso woƒe ɖevime ke. (1 Samuel 3:19) Dzi dzɔa mí ŋutɔ be ƒomedodo nyui le wo kplii dome. Wo dometɔ ɖe sia ɖe subɔ Yehowa ɣeyiɣiawo katã ƒe 20 kple edzivɔ. Eye wokpɔtɔ le esubɔm le esi woawo hã woɖoa ŋku lɔlɔ̃ si nɔ wo si gbã na Yehowa dzi ta. Toyɔvinye dzetugbe siwo nye Stephanie kple Racquel ƒe nu doa dzidzɔ nam ŋutɔ, eye metsɔ wo ko abe nye ŋutɔ vinyewo ene. Medaa akpe be vinyeŋutsuawo ɖe nyɔnu siwo lɔ̃ Yehowa tso dzi blibo me, eye wole esubɔm nuteƒewɔwɔtɔe.—Efesotɔwo 6:6.\nƑomea kpɔa dzidzɔ ne míeyi ɖawɔ dɔ le anyigbamama si me womewɔa dɔ le edziedzi o me\nMesubɔ ƒe 16 le Rhode Ƒukpo dzi, eye medze xɔlɔ̃ geɖewo le afi ma. Megaɖoa ŋku hamemetsitsi bibi siwo nye kpli wo míesubɔ ɖekae dzi vevie. Mekpɔ ŋudzedze geɖe ɖe dzikpɔla mɔzɔla siwo kpe ɖe ŋunye hã ŋu. Mɔnukpɔkpɔe wònye nam be mele Yehowa subɔm kple nɔvi geɖe siwo hã megblẽ lɔlɔ̃ si nɔ wo si gbã na Yehowa la ɖi o. Le ƒe 1987 me la, míeʋu yi Dziehe Carolina, afi si hiahiã geɖe wu le, eye míedze xɔlɔ̃ nyui geɖewo le afi ma hã. *—Kpɔ etenuŋɔŋlɔa.\nMele kpekpe hena gbeadziyiyi dzi kpɔm esime menye dzikpɔla mɔzɔla\nLe August 2002 me la, wokpe nye kple Susan be míava subɔ abe United States Betel ƒomea me tɔwo ene le Patterson. Mewɔ dɔ le Subɔsubɔ Dɔdzikpɔƒea, eye Susan wɔ dɔ le nunyaƒea, eye elɔ̃ dɔ sia ŋutɔ! Le August 2005 me la, wotiam be mazu Dɔdzikpɔha la me tɔ. Mese le ɖokuinye me be nyemedze na dɔ sia o. Susan hã tsi dzi ɖe agbanɔamedzi gã sia, dɔ vevi sia, kple mɔzɔzɔ geɖe si akpe ɖe eŋu la ŋu. Srɔ̃nye melɔ̃a yameʋuɖoɖo o; evɔ eva hiã be míaɖo yameʋu zi geɖe. Aɖaŋu nyui siwo Dɔdzikpɔhaa me tɔwo srɔ̃wo ɖo nɛ la ɖe vi nɛ geɖe. Esia na wòɖoe kplikpaa be yeayi edzi akpe ɖe ŋunye, eye melɔ̃e vevie ɖe esia ta!\nFoto aɖewo le nye dɔwɔƒe, siwo nana meɖoa ŋku mɔnukpɔkpɔ nyui geɖe siwo su asinye le agbe me dzi. Nye yayrawo sɔ gbɔ ŋutɔ, le esi medzea agbagba ɖe sia ɖe be maɖo ŋku lɔlɔ̃ si nɔ asinye gbã na Yehowa dzi ɣesiaɣi ta!\nƔeyiɣi kpɔkpɔ ɖe nye ƒomea ŋu vivia nunye ŋutɔ\n^ mm. 30 Àte ŋu akpɔ Nɔviŋutsu Morris ƒe ɣeyiɣiawo katã ƒe subɔsubɔdɔa ŋuti nyatakaka le Gbetakpɔxɔ, March 15, 2006 ƒe axa 26.\nGBETAKPƆXƆ—TATA SI MÍESRƆ̃NA July 2015


GBE BUBU Amharic Armenian (West) Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe Ga German Hiligaynon Hungarian Igbo Italian Korean Lithuanian Malagasy Mizo Moore Myanmar Persian Polish Portuguese Romanian Sepedi Setswana Slovak Slovenian Sranantongo Swahili Tsonga Turkish Ukrainian Urdu\nAME geɖe ate ŋu agblɔ kpɔɖeŋugbedodoɖa si nye Mía Fofo Si Le Dziƒo, alo Aƒetɔ Ƒe Gbedodoɖa, si Yesu fia eƒe nusrɔ̃lawo la me nyawo tso susu me. (Mateo 6:9-13) Ɣesiaɣi si wodo gbe sia ɖa la, woyɔa Mawu be “Mía Fofo.” Gake wo dometɔ nenie ate ŋu agblɔ be yewonyae nyuie?\nKe wò ya ɖe? Aleke gbegbe nènya Mawu? Ðe mia kplii dome le kplikplikplia, eye ɖe nèƒoa nu kplii heɖea wò dzidzɔwo kple nuxaxawo gblɔna nɛa? Nu ka tututue Mawu nyanya bia?\n“Eŋkɔe Nye Yehowa”\nÐewohĩ ŋkɔ si vi dzeazɔli aɖe anya na fofoa koe nye Papa. Gake ne eva le tsitsim la, ava nya fofoa ƒe ŋkɔ ŋutɔŋutɔ kple bubu si le fofoa ŋu, eye ɖewohĩ anye dada nɛ. Ke míaƒe Agbenala si le dziƒo ya ɖe? Ènya eŋkɔ ŋutɔŋutɔ kple gɔmesese si le ŋkɔ ma ŋua?\nTogbɔ be ame geɖe gbugbɔ gblɔa nyagbɔgblɔ si nye “Wò ŋkɔ ŋuti nakɔ” zi geɖe ne wole Aƒetɔ Ƒe Gbedodoɖaa dom ɖa hã la, wotɔtɔna ne wobia wo be “Ŋkɔ ma ɖe?” (Ŋɔŋlɔ Kɔkɔe La Le Eʋegbe Me) Dziƒoɣletiviwo, to dzeaniwo, adzakpo dzeani siwo dzi ƒumelã gbogbo aɖewo le—nu siawo katã ɖoa kpe edzi be Mawu li. Ke hã, womeɖea Mawu ƒe ŋkɔ fiaa mí o. Hafi míanya ŋkɔ ma la, ele be míatrɔ ɖe Biblia ŋu. Egblɔ kpuie ko be: “Eŋkɔe nye Yehowa.”—2 Mose 15:3.\nYehowa ye nye ŋkɔ si Mawu di be míanya na ye. Nu ka tae? Elabena eƒe ŋkɔ tsi tsitre ɖi na ame si ƒomevi wònye. Nu si ŋkɔ ma fia le nya la ŋutɔŋutɔ nue nye “Enana Wòvaa Eme.” Ne míagblɔe bubui la, Mawu ate ŋu azu nu sia nu si hiã be wòana eƒe tameɖoɖowo nava eme. Le kpɔɖeŋu me: Le ale si ƒome aɖe ƒe hiahiãwo kple nɔnɔmewo bia nu la, vifofoa tea ŋu zua aƒedzikpɔla, aɖaŋuɖola, ʋɔnudrɔ̃la, avuléla, ametakpɔla, kple nufiala bene wòakpɔ eƒe ƒomea ƒe nu hiahiãwo gbɔ. Le mɔ ma ke nu la, ŋkɔ Yehowa naa kakaɖedzi mí be Mawu ate ŋu ana eƒe lɔlɔ̃nu nava eme wòanye yayra na ame siwo katã subɔnɛ la, nu ka kee ɖadzɔ o.\nNa míalé ŋku ɖe nu vovovo siwo mía Mawu lɔ̃ame la zuna le kpɔɖeŋumɔ nu le ɖekawɔwɔ me kple gɔmesese si le eƒe ŋkɔa ŋu la ŋu kpɔ. Esia akpe ɖe ŋuwò nànya Mawu si ƒomevi Yehowa nye, eye nàsrɔ̃ nu si wòle be nàwɔ be nàte ɖe eŋu kplikplikpli.\n“Lɔlɔ̃ Kple Ŋutifafa Ƒe Mawu”\nApostolo Paulo yɔ mía Wɔla la be “lɔlɔ̃ kple ŋutifafa ƒe Mawu.” (2 Korintotɔwo 13:11) Nu ka tae? Yesu Kristo gblɔ do ŋgɔ be: “Mawu lɔ̃ xexea ale gbegbe be wòtsɔ eƒe Tenuvi la na, bene ame sia ame si ɖenɛ fiana be yexɔ edzi se la nagatsrɔ̃ o, ke boŋ wòakpɔ agbe mavɔ.” (Yohanes 3:16) Lɔlɔ̃ deto si le Mawu si na ameƒomea ʋãe be wòtsɔ Via lɔlɔ̃a na abe tafe ene, heto esia dzi ʋu agbe mavɔ, si me vevesese kple fukpekpe si nu vɔ̃ he vae la manɔ o, ƒe mɔnukpɔkpɔ ɖi na ame siwo ɖenɛ fiana be yewoxɔ Via dzi se la. Esia tae Paulo hã gblɔ be: “Fetu si nu vɔ̃ xena lae nye ku, gake nunana si Mawu nana lae nye agbe mavɔ to Kristo Yesu mía Aƒetɔ la dzi.” (Romatɔwo 6:23) Ðe mele be esia naʋã mí míalɔ̃ Mawu ahate ɖe eŋu kplikplikpli oa?\nMenye ameƒomea gbadzaa koe Mawu ɖea lɔlɔ̃ fiana o, ke boŋ eɖenɛ fiaa nuteƒewɔla ɖekaɖekawo hã. Mose gblɔ na blema Israel vi siwo dzea go enuenu la be: “Dukɔ dzɔlã kple bometsila, ale nèle akpe dami na Yehowa? Alo menye eya nye fofowò, si wɔ wò oa? Eya ŋutɔ wɔ wò, eye wòɖo wò te.” (5 Mose 32:6) Èse nu si nya mawo fia la gɔmea? Abe Fofo lɔ̃ame ene la, Yehowa léa be na eƒe amewo togbɔ be enya woƒe gbɔdzɔgbɔdzɔwo hã. Ekpɔ woƒe nu hiahiã veviwo katã gbɔ na wo—le ŋutilãme, seselelãme, kple mawusubɔsubɔ gome.\nMí katã míetoa nɔnɔme vovovowo me le agbe me, eye ɣeaɖewoɣi la, míexaa nu eye nu tena ɖe mía dzi kura gɔ̃ hã. Míehiã ame aɖe si akpe ɖe mía ŋu be nukpɔsusu nyui nasu mía si ku ɖe míaƒe nɔnɔmewo kple kuxiwo ŋu. Ame kae ate ŋu akpe ɖe mía ŋu? Yehowa to eƒe Nya, Biblia, dzi ɖee fia be yenye Aɖaŋuɖola kple Kpeɖeŋutɔ lɔ̃ame. Agbalẽ Kɔkɔe ma ɖe nu si tae míele fu kpem alea gbegbe kple ale si míawɔ anɔ te ɖe fukpekpe mawo nu dzidzedzetɔe la me. Abe ale si ko vifofo kpena ɖe via si dze anyi hewɔ nu vevi eɖokui ŋu lɔlɔ̃tɔe ene la, Yehowa bɔbɔna lɔlɔ̃tɔe le kpɔɖeŋumɔ nu, be yeana kpekpeɖeŋu si míehiã la mí. Vavãe Yehowa ƒe alɔ meto ɖe eme be mate ŋu ana kpekpeɖeŋu ame siwo xɔ eya amea dzi se la o.—Yesaya 59:1.\nLɔlɔ̃ si le Mawu si na mí la gadzena le ale si ‘wòɖoa to gbedodoɖa’ la me. (Psalmo 65:3) Le mɔ ka nu? Apostolo Paulo ɖe eme be: “Migatsi dzimaɖi le naneke ŋuti o, ke boŋ le nu sia nu me la, mitsɔ gbedodoɖa kple kokoƒoƒo kpakple akpedada ana Mawu nanya miaƒe didiwo; eye Mawu ƒe ŋutifafa, si ƒoa susu ɖe sia ɖe ta la, adzɔ miaƒe dziwo kple miaƒe tamesusuwo ŋu to Kristo Yesu dzi.” (Filipitɔwo 4:6, 7) Ne èdoa gbe ɖa na Mawu tso dzi me, eye nèwɔna ɖe mɔfiame siwo wònana le eƒe Nya la me dzi la, “ŋutifafa, si ƒoa susu ɖe sia ɖe ta la” asu wò hã asiwò.\n“Nunyawo Ƒe Mawu”\nWogblɔ tso Yehowa Mawu ŋu le Biblia me be enye “nunyala kpakpam.” Esi wònye “nunyawo ƒe Mawu” ta la, esea amegbetɔwo ƒe nɔnɔme kple nu hiahiãwo gɔme wu ame bubu ɖe sia ɖe. (Hiob 36:4; 1 Samuel 2:3) Egblɔ to eƒe dɔla Mose dzi be: “Amegbetɔ mele abolo ƒe agbe ko o, ke boŋ amegbetɔ le agbe le nya, siwo katã do tso Yehowa nu la ta.” (5 Mose 8:3; Mateo 4:4) Esia ɖee fia be míehiã nu geɖe wu ŋutilãmenuwo ko hafi ate ŋu akpɔ dzidzeme vavãtɔ le agbe me.\nMía Wɔla la naa mɔfiame kple aɖaŋuɖoɖo nyuiwo mí le eƒe Nya, Biblia la, me. Biblia sɔsrɔ̃ kple eƒe aɖaŋuɖoɖowo tsɔtsɔ de dɔwɔwɔ me le míaƒe agbe me naa “nya, siwo katã do tso Yehowa nu” la ɖea vi na mí. Le kpɔɖeŋu me, Zuzanna, si nye nyɔnu Kristotɔ aɖe, gblɔ tso eƒe srɔ̃ɖegbenɔnɔ ŋu ale: “Biblia xexlẽ ɖekae, Kristotɔwo ƒe kpekpewo dede ɖekae, kple nu siwo míesrɔ̃na la ŋu nya gbɔgblɔ na amewo ɖekae do ŋusẽ míaƒe srɔ̃ɖeɖea. Mawu ƒe nufiamewo wɔe be taɖodzinu ɖeka le mía si, eye mía dome ƒomedodoa nyo ɖe edzi wu.”\nNu kae nàwɔ be Mawu ƒe aɖaŋuɖoɖowo kple mɔfiamewo naɖe vi na wò? Ne èsrɔ̃a Biblia edziedzi hetsɔa eƒe aɖaŋuɖoɖowo dea dɔwɔwɔ me la, ekema Mawu ayra wò geɖe.—Hebritɔwo 12:9.\n“Xɔname Mawu” La\nAvuwɔwɔ xɔ xexea me egbea ŋutɔ. Míate ŋu anya nu si adzɔ etsɔ o. Ne dukɔ si me aʋawɔwɔ le edzi yim le mee nèle la, ekema adzro wò vevie be ŋutifafa nava. Le xexea ƒe teƒe geɖewo la, amewo tsi dzodzodzoe le nu vlo wɔwɔ, ŋutasẽnuwɔwɔ, ganyawo ƒe tɔtɔ, kple ŋɔdzidonamelawo ƒe amedzidzedze ta. Ame kae aɖe mí tso nu siawo katã me? Ameƒomea hiã na takpɔkpɔ kple xɔxɔ fifia wu ɣeyiɣi bubu ɖe sia ɖe.\nBiblia gblɔ be: ‘Yehowa ƒe ŋkɔ enye mɔ sesẽ; afi ma ame dzɔdzɔe la sina yina, eye wònɔa dedie.’ (Lododowo 18:10) Mawu ƒe ŋkɔa nyanya kple ŋuɖoɖo ɖe eŋu ate ŋu ana be míade ŋugble tso nu siwo wòwɔ kple nu siwo wòava wɔ atsɔ axɔ na ame siwo xɔa edzi sena la ŋu. Yehowa Mawu na kpeɖodzi si ŋu kakaɖedzi blibo le la mí be yeate ŋu axɔ na yeƒe amewo. Le kpɔɖeŋu me, eɖe Israel viwo esime wòtsrɔ̃ Farao ƒe aʋatasiaɖamwo kple eƒe asrafowo. Yehowa ɖee fia be yenye Mawu nyateƒetɔ si ɖoa ŋku ame siwo le xaxa me la dzi hedina be yeakpe ɖe wo ŋu.—2 Mose 15:1-4.\nMíaƒe agbe mavɔ nɔnɔ le etsɔme nɔ te ɖe Yehowa Mawu dzi xɔxɔ se be eyae nye Xɔla la hã dzi. Blema Israel Fia David si wònɔ na be wòakpe akɔ kple nɔnɔme sesẽ geɖe la ɖe xɔse ma tɔgbi fia esime wòŋlɔ tso Yehowa ŋu be: “Wòe nye nye xɔname Mawu.” (Psalmo 25:5) Apostolo Petro gblɔ kakaɖedzitɔe be: “Yehowa nya ale si wòaɖe ame siwo tsɔ wo ɖokui na Mawu la tso tetekpɔ me.”—2 Petro 2:9.\nMawu do ŋugbe ku ɖe ame si kpɔa mɔ nɛ be wòakpe ɖe ye ŋu la ŋu be: “Maɖee . . . elabena enya nye ŋkɔ.” (Psalmo 91:14) Mawu subɔla siwo li egbea kpɔa ŋugbedodo sia ƒe nyateƒenyenye dze sii. Henryk si le Poland subɔ Yehowa nuteƒewɔwɔtɔe ƒe 70 sɔŋ togbɔ be eto nɔnɔme sesẽwo kple yometitiwo me hã. Esime Henryk xɔ ƒe 16 dzaa ko la, wode fofoa Auschwitz fuwɔamegaxɔ me. Wode Henryk ŋutɔ kple nɔviaŋutsu siaa Nazitɔwo ƒe sɔhɛwo ƒe ameɖɔɖogaxɔ me. Le ema megbe la, woɖenɛ tso fuwɔamegaxɔ ɖeka me yia bubu me. Henryk gblɔ tso nu siwo me wòto ɣemaɣi la ŋu be: “Le dodokpɔ siwo katã me meto me la, Yehowa megblẽm ɖi kpɔ o. Ekpe ɖe ŋunye ɣesiaɣi mekpɔtɔ lé nuteƒewɔwɔ me ɖe asi togbɔ be meɖo kudo nu zi geɖe hã.” Nyateƒee, Yehowa naa xɔse kple ŋusẽ esubɔlawo wotsɔ doa dzi!\nEteƒe madidi o, Mawu anye Xɔla na ame siwo katã ɖenɛ fiana be yewoxɔ edzi se eye wokpɔa mɔ nɛ be wòaɖe yewo la. Egblɔ be: “Nyee nye Yehowa, eye xɔnametɔ aɖeke meli kpe ɖe ŋunye o.” (Yesaya 43:11) Le “Mawu Ŋusẽkatãtɔ la ƒe ŋkeke gã la ƒe aʋawɔwɔ” me la, atsrɔ̃ ame vɔ̃ɖiwo ɖa le anyigba dzi eye wòaxɔ na ame dzɔdzɔewo. (Nyaɖeɖefia 16:14, 16; Lododowo 2:21, 22) Yehowa ka ɖe edzi na mí be: “Ame ɖihiãwo anyi anyigba la dome, eye dzi adzɔ wo ɖe ŋutifafa gbogbo la ŋuti.”—Psalmo 37:11.\n“Mawu Ƒe Viwo” Zuzu\nLe nyagblɔɖila Maleaxi ƒe ɣeyiɣiawo me la, Israel viwo gblɔ be Yehowae nye yewo Fofo. Ke hã, ne eɖo edzi be woasa vɔ na Yehowa atsɔ ade bubu eŋu ahaɖe woƒe ɖokuitsɔtsɔna afiae la, wotsɔa abolo makɔmakɔwo kple lã ɖixɔdrɔ̃wo kple lã ŋkuagbãwo saa vɔ nɛ. Ema tae Yehowa bia wo be: ‘Nenye Fofo menye la, afi kae nye bubu le?’—Maleaxi 1:6.\nMègawɔ vodada ma si Israel vi mawɔnuteƒeawo wɔ la o. Míele dzi dem ƒo na wò boŋ be nàsrɔ̃ nu tso Yehowa Mawu ŋu, eye nàte ɖe eŋu. Nusrɔ̃la Yakobo xlɔ̃ nu mí be: “Mite ɖe Mawu ŋu, eye ate ɖe mia ŋu.”—Yakobo 4:8.\nNe Yehowa va zu fofowò la, esia ada agba aɖewo ɖe dziwò. Ne èdzea agbagba be yeade bubu Mawu ŋu to eƒe dzidzenuwo me léle ɖe asi nuteƒewɔwɔtɔe le wò agbenɔnɔ ƒe akpa sia akpa me la, maŋlɔ wò agbagbadzedzewo be gbeɖe o. Ke boŋ akpe ɖe ŋuwò nàzɔ mɔ dzɔdzɔe si akplɔ wò ayi xexe yeye si ƒe ŋugbe wòdo, si me “ku maganɔ anyi o, eye konyifafa kple ɣlidodo kple vevesese hã maganɔ anyi o” la me. (Nyaɖeɖefia 21:4) Ɣemaɣi la, “woaɖe” ameƒomea me tɔ toɖolawo katã “tso gbegblẽ ƒe kluvinyenye la me, eye [woakpɔ] Mawu ƒe viwo ƒe ablɔɖe si me ŋutikɔkɔe le.”—Romatɔwo 8:21.\nYehowa ye nye ŋkɔ si Mawu di be míanya na ye, eye nu si ŋkɔ ma fia le nya la ŋutɔŋutɔ nue nye “Enana Wòvaa Eme”\n“Le dodokpɔ siwo katã me meto me la, Yehowa megblẽm ɖi kpɔ o.”—HENRYK\n“Biblia xexlẽ ɖekae, Kristotɔwo ƒe kpekpewo dede ɖekae, kple nu siwo míesrɔ̃ la ŋu nya gbɔgblɔ na amewo ɖekae do ŋusẽ míaƒe srɔ̃ɖeɖea.”—ZUZANNA


Luka 9 - Holy Bible [Ewe Bible 1913] - (Luk 9)\nEye wòyɔ nusrɔ̃la wuieveawo ƒo ƒu, eye wòna ŋusẽ kple mɔ wo ɖe gbɔgbɔ vɔ̃wo katã dzi, eye be, woaɖe dɔlélewo ɖa.\nEye wòdɔ wo ɖa be, woaɖe gbe ƒã mawufiaɖuƒe la, eye be woada gbe dɔlélawo ŋu.\nEye wògblɔ na wo bena: Migatsɔ naneke ɖe asi hena mɔzɔzɔ o, ati loo, alo kotoku alo abolo alo klosalo alo awu eve o.\nEye aƒe, si ke me miage ɖo la, minɔ afima, eye miagadze mɔ atso afima.\nEye amesiwo mexɔ mi o la, ne miele dzodzo ge le du ma me la, miʋuʋu ke le miaƒe afɔwo ŋuti hena ɖaseɖiɖi ɖe wo ŋuti.\nEye esi wodzo la, woyi ɖato kɔƒeawo me hele nyanyuie la gblɔm fia, eye wole gbe dam le amewo ŋu le afisiafi.\nKe esi dziɖula Herodes se nusiwo katã wòwɔ la, etsi dzodzodzoe, elabena amea ɖewo gblɔ be: Yohanes tsi tre tso ame kukuwo dome;\neye ɖewo hã gblɔ bena: Eliya ɖe eɖokui fia; eye ame bubuwo gblɔ bena: Blema nyagblɔɖilaa ɖe gatsi tre.\nKe Herodes gblɔ bena: Yohanes la, metso ta le enu, ke ameka nye esia, amesi ŋuti mese nusiawo tɔgbe le mahã? Eye wòdi be, yeakpɔe.\nEye esi apostoloawo tro va la, woxlẽ nusiwo wowɔ la fiae. Eye wòtso wo kpe ɖe eɖokui ŋu hekplɔ wo ɖe aga ɖe dua ɖe, si woyɔna be Betsaida la me.\nKe esi amehawo dze sii la, wodze eyome, eye wòxɔ wo, eye wòƒo nu na wo le mawufiaɖuƒe ŋuti, eye amesiwo hiã gbedala la, eda gbe le wo ŋu.\nEye esi fiẽ le ɖoɖom la, ame wuieveawo va egbɔ gblɔ ne bena: Ɖe asi le ameha la ŋu, bena wòayi ɖe kɔƒeawo me kple agbleta, siwo ƒo xlã mi la, eye wòadze afima, eye woakpɔ nuɖuɖu, elabena gbedzi míele le afisia.\nKe egblɔ na wo bena: Miawo la mina nu wo, ne woaɖu. Eye wogblɔ bena: Naneke mele mia si wu abolo atɔ̃ kple tomelã eve o; negbe ɖeko míayi aɖa ƒle nuɖuɖu na ameha sia katã.\nKe wo nu anɔ ŋutsu akpe atɔ̃. Eye wògblɔ na eƒe nusrɔ̃lawo bena: Mina woabɔbɔ nɔ anyi le hahawo me, ɖesiaɖe blaatɔ̃.\nEye wowɔ nenema, eye wona wo katã bɔbɔ nɔ anyi.\nEye wòtsɔ abolo atɔ̃ la kple lã eveawo, eye esi wòkpo dziƒo la, eyra ɖe wo dzi, eye wòŋe wo me hetsɔe na nusrɔ̃viwo be, woatsɔ wo ana ameha la.\nEye woɖu nu, eye wo katã woɖi ƒo; eye wofa kakɛ, siwo susɔ la, ɖe kevi wuieve me heyii.\nEye wòva ve me bena, esi eya ɖeka le gbe dom ɖa la, nusrɔ̃lawo le eŋu, eye wòbia wo bena: Ameka amehawo gblɔna bena, menye mahã?\nEye woɖo ŋu gblɔ bena: Yohanes mawutsidetanamelae, ke bubuwo bena: Eliya, eye ame bubuwo bena: Blema nyagblɔɖilaa ɖe gatsi tre.\nEye wògblɔ na wo bena: Ke miawo la, ameka miegblɔna bena, menye mahã? Eye Petro ɖo ŋu gblɔ bena: Mawu ƒe Kristo la.\nKe egbe nya na wo, eye wòɖe se na wo bena, woagagblɔ esia na amea ɖeke o\nhegblɔ bena: Ele na Amegbetɔvi la be, woakpe fu geɖe, eye amegãwo kple nunɔlagãwo kple agbalẽfialawo aɖo vloe, eye woawui, eye ŋkeke etɔ̃agbe la atsi tre.\nElabena amesi ke ɖi bena, yeaɖe yeƒe agbe la, atsrɔe, ke amesi ke atsrɔ̃ eƒe agbe le tanye la, aɖee.\nElabena viɖe ka wòanye na ame, ne xexeme blibo la katã zu etɔ, eye woatsrɔ̃, alo wòabu ye ŋutɔ ɖokui mahã?\nElabena amesi ke kpe ŋu nye kple nye nyawo la, Amegbetɔvi la akpe ŋu eya hã, ne ava le eya ŋutɔ kple Fofoa kple mawudɔla kɔkɔeawo ƒe ŋutikɔkɔe la me.\nKe mele egblɔm na mi nyateƒelɔe bena: Amea ɖewo le amesiwo le tsitre le afisia dome, esiwo mele ku ɖɔ ge akpɔ, vaseɖe esime woakpɔ mawufiaɖuƒe la o.\nEye wòva ve me anɔ ŋkeke enyi le nya siawo megbe bena, esi wòɖe Petro kple Yohanes kple Yakobo kpe ɖe eɖokui ŋu la, eyi to la dzi, be yeado gbe ɖa.\nEye esime wòle gbe dom ɖa la, eƒe mo ƒe dzedzeme trɔ, eye eƒe awu fu tititi hele dzo dam kaŋkaŋ.\nEye kpɔ ɖa, ŋutsu eve wole dze ɖom kplii, amesiwo nye Mose kple Eliya;\namesiawo ɖe wo ɖokui fia le ŋutikɔkɔe me, eye woƒo nu le eƒe gododo, si nu wu ge wòala le Yerusalem la ŋuti.\nEye alɔ̃ tsɔ Petro kple amesiwo kpe ɖe eŋu la ŋutɔ, ke esi woƒe mo kɔ keŋ la, wokpɔ eƒe ŋutikɔkɔe la kple ŋutsu eve, siwo le tsitre ɖe egbɔ.\nEye wòva ve me, esi wole dzodzom le egbɔ la, Petro gblɔ na Yesu bena; Amegã, enyo na mí bena, mianɔ afisia; eye míawɔ agbadɔ etɔ̃, tɔwo ɖeka, Mose tɔ ɖeka, kple Eliya tɔ ɖeka; eye menya nusi gblɔm wòle o.\nKe esi wòle nusiawo gblɔm la, alilikpo va, eye wòdo vɔvɔli ɖe wo dzi; ke wovɔ̃, esi woyi ɖe alilikpo la me.\nEye gbe ɖi tso alilikpo la me gblɔ bena: Amesia enye vinye tiatia, miɖo to eyama!\nEye esi gbe la ɖi la, wokpɔ Yesu ɖeka ko. Eye wozi kpi, eye wometo nusiwo wokpɔ la ƒe ɖeke na amea ɖeke le ŋkeke mawo me o.\nEsi ŋu eke, eye wole ɖiɖim tso to la dzi la, eva ve me bena, ameha gãa ɖe va kpee.\nEye kpɔ ɖa, ŋutsua ɖe tso ameha la me do ɣli bena: Nufiala, meɖe kuku na wò be, nakpɔ vinyeŋutsuvi ɖa, elabena nye tenu wònye;\neye kpɔ ɖa, gbɔgbɔa ɖe lénɛ, eye kasia wòdoa ɣli, eye wònyamanɛ ale bena, futukpɔ dona le enu, eye bebli hafi wòdzona le edzi, eye wògbãa lãme nɛ bliblibli.\nEye meɖe kuku na wò nusrɔ̃lawo be, woanyãe do goe, eye womete ŋui o.\nEye Yesu xɔ edzi gblɔ bena: O, dzidzime maxɔse kple dzidzime totro kpaɖikpaɖi! Ɣekaɣi dzi manɔ anyi kpli mi, eye mado dzi ahe mi ase ɖo mahã? Kplɔ viwò la va afisi.\nEye esi wògbɔna la, gbɔgbɔ la hee ƒu anyi, eye wònyamae ŋutɔ. Ke Yesu wo ɖe gbɔgbɔ bliba la ta, eye wòda gbe le ɖevi la ŋu, eye wòtsɔe na fofoa.\nEye kuvia ɖo wo katã le Mawu ƒe gãnyenye ŋuti. Ke esi wo katã ƒe mo wɔ yaa le nusiwo katã wòwɔ ŋuti la, egblɔ na eƒe nusrɔ̃lawo bena:\nMiawo la milé nya sia ɖo miaƒe towo me; elabena wole Amegbetɔvi la de ge asi na amewo.\nKe woawo la womese nya sia gɔme o, eye wòle ɣaɣla ɖe wo bena, ne womagadze sii o, eye wova le nya sia biabia ŋuti.\nEye nusesẽa ɖe ɖo wo dome bena, yewo dometɔ kae nye gã wu?\nKe esi Yesu kpo woƒe dzimesusuwo la, etso ɖevia ɖe ɖo exa;\neye wògblɔ na wo bena: Amesi ke axa ɖevi sia le nye ŋkɔ dzi la, nyee wòxɔ, eye amesi ke axɔm la, exɔ amesi dom la; elabena amesi ke nye suetɔ le mi katã dome la, eyae nye gatɔ.\nEye Yohanes xɔ dzi gblɔ bena: Amegã, miekpɔ amea ɖe le gbɔgbɔ vɔwo nyẽm le go dom le wò ŋkɔ dzi; eye miegbe nɛ, elabena mele mía yome o.\nKe Yesu gblɔ ne bena: Migagbe nɛ o; elabena amesi meto vo ɖe mía ŋuti o la, eya le mía dzi.\nKe eva ve me, esime ŋkekeawo le enu wu ge be, woakɔe ayi dziƒo la, eya ŋutɔ tsɔ eƒe ŋku ɖo Yerusalem yiyi dzi;\neye wòdɔ dɔlawo ɖo ɖe eŋgɔ, eye esi wole yiyim la, wova ge ɖe Samariatɔwo ƒe dua ɖe me, be yewoadzra dzeƒe ɖo ɖi nɛ.\nEye womexɔe o, elabena Yerusalem yiyi ɖo eƒe ŋku me.\nKe esi nusrɔ̃lawo, Yakobo kple Yohanes, kpɔe la, wogblɔ bena: Aƒetɔ, èlɔ̃ bena, miana dzo natso dziƒo, eye wòafiã wo mahã?\nKe etrɔ, eye wòblu ɖe wo ta gblɔ bena: Alo mienyã gbɔgbɔ ka ƒomevi tɔ míenye o ba?\nElabena Amegbetɔvi la meva, be wòagblẽ amewo ƒe agbe o; ke boŋ, bena wòaɖe wo. Eye wodzo yi ɖe kɔƒe bubu me.\nKe esi wole mɔ dzi yina la, amea ɖe gblɔ nɛ bena: Aƒetɔ, afisi ke nayi ɖo la, manɔ yowòme.\nEye Yesu gblɔ nɛ bena: Abeiwo kpɔ dowo, eye dziƒoxeviwo hã kpɔ atɔwo; ke Amegbetɔvi la mekpɔ afisi wòatsɔ ta aziɔ ɖo o.\nEye wògblɔ na ame bubu bena: Dze yonyeme! Ke eya gblɔ bena: Aƒetɔ, ɖe mɔ nam, be mayi aɖaɖi fofonye hafi.\nKe egblɔ ne bena: Na ame kukuawo naɖi woa ŋutɔwo ƒe kukuawo; ke wò la yi ɖagblɔ mawufiaɖuƒe la fia.\nEye ame bubu hã gblɔ bena: Aƒetɔ, manɔ yowòme; gake ɖe mɔ nam, be mayi aɖaklã amesiwo le aƒenye me hafi.\nKe Yesu gblɔ nɛ bena: Amesi tsɔ eƒe asi ɖa ɖe kodzi dzi, eye wogale megbe kpɔm la, medze mawufiaɖuƒe la o.


Mika 2 | Biblia Le Internet Dzi | Xexe Yeye Gɔmeɖeɖe\nBaba na ameteɖeanyilawo! (1-11)\nIsrael nu ƒoƒoƒu le ɖekawɔwɔ me (12, 13)\nAmewo ƒe hoowɔwɔ axɔ anyigba la dzi (12)\n2 “Baba na ame siwo ɖoa nu gbegblẽ wɔwɔ ɖe ta me,Ame siwo bua nu vɔ̃ɖi wɔwɔ ŋu le woƒe abawo dzi! Ne agu dze la, wowɔnɛ,Elabena ŋusẽ le wo si.+ 2 Agble dzroa wo, eye woxɔnɛ sesẽe;+Ne aƒee dzro wo la, woxɔa eya hã;Wotafaa ŋutsu xɔa eƒe aƒe,+Eye wobaa ame xɔa eƒe domenyinu. 3 Eya ta ale Yehowa gblɔe nye esi: ‘Kpɔ ɖa, meɖoe be mahe gbegblẽ ava ƒome sia dzi,+ eye miate ŋu asi le enu o.*+ Miaganɔ zɔzɔm glodzoeglodzoe o;+ elabena ɣeyiɣi vɔ̃ wònye.+ 4 Gbe ma gbe la, amewo ado lo ɖe mia ŋu,Eye woafa konyi vevie ɖe mia ŋu.+ Woagblɔ be: “Wogblẽ mía dome keŋkeŋ!+ Ena nye dukɔ ƒe gome yi ame bubu si me—kpɔ ale si wòxɔe le asinyee ɖa!+ Ema míaƒe agblewo na ame mawɔnuteƒewo.” 5 Eya ta ame aɖeke manɔ asiwò ada dzidzekaAma anyigba la le Yehowa ƒe ha la dome o. 6 Wole gbɔgblɔm be, “Midzudzɔ gbeƒãɖeɖe!Mele be woaɖe gbeƒã nya siawo o;Womado vlo mí o!” 7 Oo Yakob ƒe aƒe, gbɔgblɔmee wole be: “Ðe Yehowa ƒe gbɔgbɔ megagbɔa dzi ɖi oa? Alo nenemae wòwɔa nuia?” Ðe nye nyawo mewɔa nyui na ame siwo ƒe mɔwo le dzɔdzɔe oa? 8 Azɔ nye ŋutɔ nye dukɔ tso ɖe ŋunye abe futɔ ene. Mieɖe atsyɔ̃ɖonu xɔasiwo kple awuwo siaa*Le ame siwo tso eme va yina dziɖeɖitɔe la ŋu, abe ame siwo gbɔ tso aʋa ene. 9 Mienya nye dukɔ la ƒe nyɔnuwo ɖa le woƒe aƒe siwo gbɔ womelɔ̃a nu le o la me.Mieɖe nye atsyɔ̃ ɖa le viawo ŋu tegbee. 10 Mitso miadzo, elabena menye gbɔɖemeƒee nye afi sia o. Esi wòzu du makɔmakɔ ta la,+ woagbãe, woagbãe eteƒe makɔ o.+ 11 Ne ame si kplɔ ya kple alakpadada ɖo hekaa aʋatso la gblɔ be, “Magblɔ nya ɖi ku ɖe wain kple aha muame ŋu” la, Ekema eyae anye dukɔ sia ƒe nyagblɔɖila!+ 12 Oo Yakob, maƒo mi katã mia nu ƒu;Maƒo Israel ƒe ame susɔeawo nu ƒu godoo.+ Mana woanɔ anyi ɖekae, abe alẽha le alẽkpo me ene,Abe lãha le lãnyiƒe ene;+Eye amewo ƒe hoowɔwɔ axɔ afi ma keŋ.’+ 13 Gligbãla adze wo ŋgɔ;Woalɔ hoo ato agbo la nu ado go.+ Woƒe fia adze wo ŋgɔ,Eye Yehowa adze wo ŋgɔ.”+\n^ Egɔmeɖeɖe tẽe, “miate ŋu aɖe ta le eme o.”\n^ Agate ŋu afia, “Mieɖe atsyɔ̃ɖonu xɔasiwo le awuwo ŋu.”


Ðe Gbɔdɔdɔ Do Ŋgɔ Na Srɔ̃ɖeɖe Gblẽa? | Nya Si Biblia Gblɔ\nGBE BUBU Afrikaans Albanian Amharic Arabic Armenian Bislama Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Finnish Franse Georgian German Greek Hiligaynon Hungarian Igbo Iloko Indonesian Italian Japanese Kinyarwanda Kirghiz Kirundi Korean Lingala Lithuanian Malagasy Maltese Myanmar Norwegian Pangasinan Polish Portuguese Punjabi Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swedish Tagalog Tetun Dili Thai Tigrinya Tsonga Turkish Twi Ukrainian Xhosa Yoruba Zulu\nGbɔdɔdɔ Do Ŋgɔ Na Srɔ̃ɖeɖe\n“Elabena esiae nye Mawu ƒe lɔlɔ̃nu: . . . be miatsri [gbɔdɔdɔ ƒe] agbe gbegblẽ nɔnɔ.”—1 Tesalonikatɔwo 4:3.\nLe dukɔ aɖewo me la, wobunɛ be nenye be ŋutsu kple nyɔnu siwo meɖe wo nɔewo o la nya lɔ̃ ɖe edzi na wo nɔewo ko la, woate ŋu adɔ kple wo nɔewo faa. Le teƒe aɖewo hã la, wobunɛ be naneke megblẽ le sɔhɛ siwo meɖe wo nɔewo o la ƒe teƒeteƒewo léle na wo nɔewo ŋu o.\nBiblia zãa nya gbɔdɔdɔ ƒe “agbe gbegblẽ nɔnɔ” na ame siwo meɖe wo nɔewo o ƒe gomekpɔkpɔ le gbɔdɔdɔnuwɔnawo me. Mawu di tso esubɔlawo si be woatsri “agbe gbegblẽ nɔnɔ.” (1 Tesalonikatɔwo 4:3) Woyɔ nuwɔna sia kpe ɖe nu vɔ̃ gãwo abe ahasiwɔwɔ, gbɔgbɔyɔyɔ, ahamumu, trɔ̃subɔsubɔ, amewuwu kple fififi ene ŋu.—1 Korintotɔwo 6:9, 10; Nyaɖeɖefia 21:8.\nElabe Biblia xlɔ̃ nu mí be “Mawu adrɔ̃ ʋɔnu [gbɔdɔdɔ ƒe] agbe gbegblẽ nɔlawo kple ahasiwɔlawo.” (Hebritɔwo 13:4) Vevietɔ wu la, ne míewɔna ɖe Mawu ƒe se siwo ku ɖe gbɔdɔdɔnuwɔna gbegblẽwo ŋu dzi la, ke míele eɖem fia be míelɔ̃ Yehowa Mawu. (1 Yohanes 5:3) Eyraa ame siwo wɔna ɖe eƒe sewo dzi.—Yesaya 48:18.\nÐe wònye nu gbegblẽ be ame siwo meɖe wo nɔewo o la nanɔ teƒeteƒewo lém na wo nɔewoa?\n“Migana woayɔ agbe gbegblẽ nɔnɔ kple makɔmakɔnyenye ƒomevi aɖeke alo ŋukeklẽ ŋkɔ teti gɔ̃ hã le mia dome o.”—Efesotɔwo 5:3.\nAme geɖe xɔe se be ne ame siwo meɖe wo nɔewo o menya dɔ wo nɔewo gbɔ ŋutɔŋutɔ o ko la, naneke megblẽ le eŋu be woanɔ teƒeteƒewo lém na wo nɔewo o.\nEsi Biblia nɔ nu ƒom tso gbɔdɔdɔnuwɔna gbegblẽwo ŋu la, eyɔ gbɔdɔdɔ ƒe agbe gbegblẽ nɔnɔ kple “makɔmakɔnyenye” kple “ŋukpenanuwɔwɔ” siaa. (2 Korintotɔwo 12:21) Edze kɔtɛe be gbɔdɔdɔnuwɔna geɖewoe li, eye ne ame siwo meɖe wo nɔewo o kpɔ gome le wo me la, medzea Mawu ŋu o, ne womedɔ wo nɔewo gbɔ ŋutɔŋutɔ o gɔ̃ hã.\nNya si koŋ Biblia gblɔ le gbɔdɔdɔ ŋue nye be srɔ̃tɔwo koe kpɔ mɔ akpɔ gome le gbɔdɔdɔnuwɔnawo me. Biblia ƒo nu tsi tre ɖe “gbɔdɔdɔ ƒe dzodzro ƒe ŋubiabiã” hã ŋu. (1 Tesalonikatɔwo 4:5) Nu kae nya sia fia? Le kpɔɖeŋu me, tsɔe be ŋutsu alo nyɔnu aɖe ɖoe kplikpaa be ye kple yeƒe ahiãvi yewomadɔ kple yewo nɔewo o. Gake woléa teƒeteƒewo na wo nɔewo. Ne wole esia wɔm la, ke wole ŋu biãm alo wona nane si menye wo tɔ o la le wo dzrom vevie. Eya ta woɖi “gbɔdɔdɔ ƒe dzodzro ƒe ŋubiabiã” ƒe fɔ. Biblia ƒo nu tsi tre ɖe gbɔdɔdɔ ƒe ŋubiabiã ŋu.—Efesotɔwo 5:3-5.\nAleke míawɔ aƒo asa na gbɔdɔdɔnuwɔna gbegblẽwo wɔwɔ?\n“Misi le [gbɔdɔdɔ ƒe] agbe gbegblẽ nɔnɔ nu.”—1 Korintotɔwo 6:18.\nLe Biblia ƒe nya nu la, ame siwo kpɔa gome le gbɔdɔdɔ do ŋgɔ na srɔ̃ɖeɖe me la mate ŋu anye Mawu xɔlɔ̃wo o.—Kolosetɔwo 3:5, 6.\nBiblia xlɔ̃ nu ame siwo wɔa nu siawo la be “misi le [gbɔdɔdɔ ƒe] agbe gbegblẽ nɔnɔ nu.” (1 Korintotɔwo 6:18) Esia fia be ele be ame naɖe eɖokui ɖe aga tso nu sia nu si akplɔe ade gbɔdɔdɔnuwɔna gbegblẽwo me la gbɔ. (Lododowo 22:3) Le kpɔɖeŋu me, ne míeɖoe be míanɔ agbe dzadzɛ la ele vevie be míatsri hadede kple ame siwo tua afɔkpo Mawu ƒe dzidzenu siwo ku ɖe gbɔdɔdɔ ŋu. Biblia xlɔ̃ nu be: “Ne èzɔ kple nunyalawo la, àdze nunya; ke ne ède ha kple bometsilawo la, àzu ame gbegblẽ.”—Lododowo 13:20.\nNe míebua gbɔdɔdɔnuwɔna gbegblẽwo ŋu la, esia ate ŋu akplɔ mí ade gbɔdɔdɔ ƒe agbe gbegblẽ nɔnɔ me. (Romatɔwo 8:5, 6) Eya ta nunya anɔ eme be míaƒo asa na haƒoƒo, video, agbalẽ kple nu bubu ɖe sia ɖe si ku ɖe gbɔdɔdɔnuwɔna gbegblẽwo ŋu alo esiwo doa gbɔdɔdɔnuwɔna siwo medzea Mawu ŋu o ɖe ŋgɔ.—Psalmo 101:3.\nƉoe Ɖe Amewo Ɖoe Ɖe Amewo Gbɔdɔdɔ Do Ŋgɔ Na Srɔ̃ɖeɖe\nƉoe Ɖe Amewo Ɖoe Ɖe Amewo NYƆ! Nyateƒe Si Ku Ðe Halloween Ŋu


GBE BUBU Albanian Arabic Bengali Bicol Bislama Brazil Tokunɔgbe Cambodian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Colombia Tokunɔgbe Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Gujarati Hiligaynon Hindi Hungarian Icelandic Igbo Indonesian Italian Italy Tokunɔgbe Japan Tokunɔgbe Japanese Kannada Korea Tokunɔgbe Korean Latvian Lithuanian Malagasy Malayalam Marathi Myanmar Norwegian Pangasinan Papiamento (Aruba) Papiamento (Curaçao) Polish Portuguese Punjabi Rarotongan Romanian Russia Tokunɔgbe Samoan Sepedi Setswana Shona Silozi Sinhala Slovak Slovenian Spain Tokunɔgbe Spanish Sranantongo Swahili Swedish Tagalog Taiwan Tokunɔgbe Telugu Thai Tshiluba Tsonga Turkish Twi Ukrainian Urdu Vietnamese\nKRISTOTƆWO ƒe kpekpe nye ɖoɖo si Yehowa wɔ hena ŋusẽdodo eƒe amewo le gbɔgbɔ me. To kpekpewo dede ɣesiaɣi me la, míeɖea ŋudzedzekpɔkpɔ fiana ɖe Yehowa ƒe nunanawo ŋu. Gawu la, wokpena ɖe mía ŋu be “míade dzi ƒo na [mía nɔviwo] le lɔlɔ̃ kple dɔ nyui wɔwɔ me,” si nye mɔ vevi aɖe si dzi míetona ɖea lɔlɔ̃ fiaa mía nɔewo. (Hebritɔwo 10:24; Yohanes 13:35) Gake aleke míate ŋu ade dzi ƒo na mía nɔviwo le kpekpewo mee?\nƲu Xɔse me le Kpekpewo Me\nFia Dawid ŋlɔ le eɖokui ŋu be: “Matsɔ wò ŋkɔ aɖe gbeƒãe na nɔvinyewo, eye makafu wò le amehawo dome be: Gbɔwòe nye kafukafuha tso le ameha gãwo dome.” “Manyɔ wò ŋkɔ le ameha gãwo me, eye makafu wò le ame geɖewo dome.” “Meɖe gbeƒã wò dzɔdzɔenyenye le ameha gãwo me; kpɔ ɖa, nyememia nu o.”—Psalmo 22:23, 26; 35:18; 40:10.\nLe Paulo ƒe ŋkekea me la, Kristotɔwo ʋua Yehowa dzixɔse kple eƒe ŋutikɔkɔe me nenema ke ne wokpe ta hena tadedeagu. Woto esia dzi dea dzi ƒo na wo nɔewo le lɔlɔ̃ kple dɔ nyui wɔwɔ me. ‘Míekpɔe be Yehowa ƒe ŋkeke la le ɖoɖom’ nyateƒe le míaƒe ŋkekea me, si nye ƒe alafa geɖewo le Dawid kple Paulo megbe. (Hebritɔwo 10:24, 25) Satana ƒe nuɖoanyia le ya mum yina ɖe tsɔtsrɔ̃ me, eye kuxiwo yi edzi le dzidzim ɖe edzi. “Dzidodo hiã mi” fifia wu ɣeyiɣi ɖesiaɖe. (Hebritɔwo 10:36) Ne mía nɔviwo mede dzi ƒo na mí o ɖe, amekawoe awɔe?\nAbe alesi wònɔ le ɣeyiɣi gbãtɔwo me ene la, egbea hã wowɔ ɖoɖo na haxɔsetɔwo be woaʋu woƒe xɔse me “le amehawo dome.” Mɔnukpɔkpɔ ɖeka si le ʋuʋu ɖi na amesiame enye biabia siwo wobiaa nyaselawo ŋu ɖoɖo le hamea ƒe kpekpewo me. Megabu viɖe si ate ŋu atso eme la nu tsɛe gbeɖe o. Le kpɔɖeŋu me, nyaŋuɖoɖo siwo fia alesi woate ŋu aɖu kuxiwo dzi doa ŋusẽ mía nɔviwo ƒe tameɖoɖo be woawɔ ɖe Biblia ƒe gɔmeɖosewo dzi. Nyaŋuɖoɖo siwo ɖea mawunyakpukpui siwo woyɔ gake womeŋlɔ emenyawo o me alo esiwo ŋu ame ŋutɔ ƒe numekukuwo kpe ɖo la ate ŋu ade dzi ƒo na ame bubuwo be woamlã wo ɖokui ɖe nusɔsrɔ̃ nyuie ŋu.\nEle be enyanya be mía kple ame bubuwo míeɖea vi tsoa nyaŋuɖoɖo me le kpekpewo me naʋã Yehowa Ðasefowo katã be woaɖu vɔvɔ̃ dzi. Ele vevie be hamemegãwo kple subɔsubɔdɔwɔlawo koŋ naɖo nya ŋu le kpekpewo me, le esi wokpɔa mɔ na wo be woaxɔ ŋgɔ le nyaŋuɖoɖo me kple le kpekpewo dede me ta. Ekema aleke ame ate ŋu awɔ ŋgɔyiyi ne ede dzesii be Kristotɔwo ƒe wɔna sia koŋ nyea kuxi na ye?\nAɖaŋuɖoɖowo Hena Ŋgɔyiyi Wɔwɔ\nÐo ŋku edzi be elɔ Yehowa ɖe eme. Nɔvinyɔnu Kristotɔ aɖe si le Germany ɖe alesi wòbua eƒe nyaŋuɖoɖo me. “Wonye nye ŋutɔ nye nyaŋuɖoɖo na Satana ƒe agbagbadzedzewo be yeatsɔ axe mɔ ɖe Mawu ƒe amewo ƒe xɔse me ʋuʋu nu.” Nɔvi aɖe si xɔ nyɔnyrɔ eteƒe medidi o le hame ma ke me gblɔ be: “Medoa gbe ɖa le nyaŋuɖoɖo ŋu ŋutɔ.”\nDzra ɖo nyuie. Ne mète ŋu srɔ̃ nua do ŋgɔ o la, asesẽ na wò be nàɖo nya ŋu eye wò nyaŋuɖoɖo maɖe vi boo o. Alesi woaɖo nya ŋu le hame ƒe kpekpewo me ƒe aɖaŋuɖoɖowo le agbalẽ si nye Na Teokrasi Subɔsubɔ Suku ƒe Hehenana Naɖe Vi na Wò, ƒe axa 70. *\nÐoe taɖodzinui be yeaɖo nya ɖeka teti ŋu le kpekpe ɖesiaɖe me. Esia fia be nàdzra ɖo ɖe nya geɖe ŋuɖoɖo ŋu, elabena zi geɖe alesi nu nèdoa asi ɖe dzii la, zi nenemae mɔkpɔkpɔ li be nɔvi si le nusɔsrɔ̃a dzi kpɔm la ayɔ wòe. Àte ŋu agblɔ biabia siwo ŋu nèdzra ɖo be yeaɖo la nɛ do ŋgɔ. Esia kpena ɖe ame ŋu ŋutɔ vevietɔ ne ame yeyee nènye. Esi wònye dzi manɔ ƒowò be nàdo asi ɖe dzi le “ameha gãwo dome” o ta la, enyanya be esia nye wò memama si ŋu nèdi be yeaɖo kple alesi amesi le nusɔsrɔ̃a dzi kpɔm anɔ mɔ kpɔm na wò asi dodo ɖe dzi la, ade dzi ƒo na wò be nàɖo nya ŋu.\nÐo nya ŋu le gɔmedzedzea. Dɔ sesẽ meva nɔa bɔbɔe ne míehe ewɔwɔ ɖe megbe o. Nyaŋuɖoɖo le kpekpewo ƒe gɔmedzedze me ate ŋu aɖe vi. Àva kpɔe nukutɔe be nyaŋuɖoɖo zi evelia alo zi etɔ̃lia va nɔa bɔbɔe wu ne èɖu kuxia dzi le nyaŋuɖoɖo gbãtɔa me.\nNɔ afisi sɔ. Ame aɖewo kpɔe be enɔa bɔbɔe na yewo be yewoaɖo nya ŋu ne yewonɔ anyi ɖe Fiaɖuƒe Akpata ƒe ŋgɔgbe lɔƒo. Susuhenuwo mesɔa gbɔ o, eye asesẽ be amesi le nusɔsrɔ̃a dzi kpɔm ƒe ŋku nato wo ta. Ne èle esia tem kpɔ la, ɖo ŋku edzi nàƒo nu sesĩe be amesiame nasee, vevietɔ ne womezãa nuƒomɔ̃wo le hamea me o.\nÐo to Nyuie. Esia akpe ɖe ŋuwò be nàƒo asa na nya si ame aɖe gblɔ eteƒe medidi o la gbugbɔgagblɔ. Gakpe ɖe eŋu la, nyaŋuɖoɖo si ame bubuwo gblɔ aɖo ŋku mawunyakpukpui aɖe alo nya vevi aɖe dzi na wò si nàte ŋu agblɔ aƒu nya si wogblɔ la dzi. Zi geɖe la, nuteƒekpɔkpɔ kpui aɖewo gbɔgblɔ te ŋu ɖea nya vevi siwo me dzrom wole la me. Nyaŋuɖoɖo siawo ɖea vi geɖe.\nSrɔ̃ alesi nàɖo nya ŋu le wò ŋutɔ wò nyagbewo me. Ŋuɖoɖoa xexlẽ tso nyatia me afia be èkpɔ ŋuɖoɖo nyuitɔa, eye ate ŋu anye mɔ nyui aɖe si nàtsɔ adze nyaŋuɖoɖo gɔmee. Gake ŋgɔyiyi be nàva nɔ nya ŋu ɖom le wò ŋutɔ wò nyagbewo me fiana be èse nyaa gɔme. Mehiã be woaxlẽ nyawo tẽ tso agbalẽawo me o. Yehowa Ðasefowo megbugbɔna nya siwo le woƒe agbalẽwo me la gblɔna ko evɔ o.\nWò nyawo nesɔ kple nyatia. Nyaŋuɖoɖo siwo mesɔ kple nyatia o alo tra mɔ tso susu vevi siwo le nya si me dzrom wole gbɔ la mesɔ o. Esia fia be ele be wò nyaŋuɖoɖowo naku ɖe nyati si me dzrom wole la ŋu. Alea ko hafi nyatia ate ŋu anye gbɔgbɔ me numedzodzro tuameɖo si ku ɖe tanya si me dzrom wole la ŋu.\nWò tameɖoɖo nanye be yeade dzi ƒo. Esi wònye susu vevi si le nyaŋuɖoɖo me enye be woade dzi ƒo na amewo ta la, ele be míadze agbagba aƒo asa na nya siwo aɖe dzi le ame ƒo la gbɔgblɔ. Gakpe ɖe eŋu la, mègagblɔ nya sia nya le memama me keŋkeŋ ale gbegbe be nu vi aɖe koe akpɔtɔ alo naneke makpɔtɔ na ame bubuwo woagblɔ o. Ŋuɖoɖo legbewo alo ŋuɖoɖo siwo me nyawo sɔ gbɔ nana gɔmesesea buna. Nyaŋuɖoɖo kpuie ɖe nya ʋɛ aɖewo me ate ŋu aɖe vi ŋutɔ, eye ade dzi ƒo na ame yeyewo be woagblɔ woƒe ŋuɖoɖo kpuiwo.\nAmesiwo Kpɔa Kpekpeawo Dzi ƒe Wɔƒe\nEsi wòbia dzidedeƒoname ta la, agba gã aɖe le amesi le kpekpea dzi kpɔm la dzi. Eɖea ɖetsɔleme vavã fiana ɖe nyaŋuɖoɖo ɖesiaɖe ŋu to toɖoɖo nyuie me kple alesi eƒe ŋku nɔa nyaŋuɖola ŋu bubutɔe me le esi teƒe be wòanɔ nu bubu aɖe wɔm. Aleke masɔ kura o enye si nenye be mèɖo to nyuie o eye esia na be wògagbugbɔ gblɔ nya si wogblɔ la alo bia nya si ŋu woɖo eteƒe medidi o la!\nEnyea dziɖeleameƒo hã ne amesi le nusɔsrɔ̃a dzi kpɔm gbugbɔ gblɔna nya si ŋu woɖo eteƒe medidi le mɔ si to vovo vie nu enuenu, abe ɖe wòdi be yeafia be ŋuɖoɖoa mede tututu o ene. Gake aleke wodea dzi ƒoe nye si ne ŋuɖoɖoa kpe ɖe mía ŋu be míagadzro akpa vevi aɖe me ayi dzi. ‘Aleke míate ŋu awɔ esia ŋudɔ le míaƒe hamea mee?’ alo, ‘Memama me mawunyakpukpui kae ɖo kpe nya si wogblɔ eteƒe medidi o la dzi?’ nye biabia siwo dea dzi ƒo na ame be woana ŋuɖoɖo tuameɖowo, siwo nyea nyaŋuɖoɖo nyuiwo.\nNyateƒee, ele be woakafu ame yeyewo kple amesiwo kpea ŋu koŋ ne woɖo nya ŋu. Esia anye ame eve dome nya le kpekpea megbe kple susu be woaƒo asa na ŋukpe si wòate ŋu anye na amea eye wòana mɔnukpɔkpɔ nusɔsrɔ̃a dzikpɔla be wòaɖo aɖaŋu ne ehiã.\nLe dzeɖoɖo gbadzaa me la, amesi xɔa nyawo katã gblɔna la ɖea dzi le ame ƒo. Amesiwo le to ɖomee megasena le wo ɖokui me be yewoaƒo nu o. Ne woaɖo to kura la womewɔnɛ kple dzi blibo o. Nusia tɔgbe ate ŋu adzɔ ne amesi le nusɔsrɔ̃a dzi kpɔm ɖo tɔ ɖe numedzodzroa nu eye wòƒoa nu fũ. Ke hã ɣeaɖewoɣi la amesi le nusɔsrɔ̃ dzi kpɔm awɔe be amesiwo le kpekpea me nadi be yewoaƒo nu to biabia bubuwo zazã atsɔ anyɔ woƒe tamesusu le nyatia ŋu me. Mele be woazã esiawo fũ o.\nAmesi le nusɔsrɔ̃ dzi kpɔm la mayɔ amesi do asi ɖe dzi gbã kokoko o. Ewɔwɔ alea ate ŋu aɖe dzi le ƒo na amesiwo hiã ɣeyiɣi vi aɖe hafi aƒo nu la. Ne elala vie la, ana mɔnukpɔkpɔ ame aɖe si mekpɔ ƒo nu haɖe o la be wòaƒo nu. Adze aɖaŋu hã be mayɔ ɖevi suewo be woaɖo nya siwo gɔmesese sesẽ wu wo la ŋu o.\nNukae woawɔ ne wona ŋuɖoɖo si mesɔ o? Amesi le nusɔsrɔ̃a dzi kpɔm naƒo asa na ŋukpedodo amesi ɖo nyaa ŋu. Nyateƒe aɖe nɔa nyaŋuɖoɖo siwo mesɔ o gɔ̃ hã me zi geɖe. Ne wotsɔ aɖaŋudzedze tia nya aɖe si nye nyateƒe le nyaa me, alo wogbugbɔ asi trɔ le biabia ŋu, alo bia nya bubu kpe ɖe eŋu la, amesi le nusɔsrɔ̃ dzi kpɔm ate ŋu aɖɔ nyaa ɖo eye mahe ŋukpedoame aɖeke vɛ o.\nBe woade dzi ƒo na amewo woaɖo nya ŋu la, anyo ne amesi le kpekpea dzi kpɔm la ƒo asa na nyabiabia gbadzaa abe, ‘Ðe nya aɖe le ame bubu aɖe si wòagblɔa?’ ene. Biabia si nye ‘Amekae mekpɔ ɖo nya ŋu o? Esiae nye mɔnukpɔkpɔ susɔea na wò!’ anye esiwo wogblɔ kple susu nyui, gake ƒã hafi wòade dzi ƒo na ame be wòaƒo nu faa. Mele be woana nɔviwo nase le wo ɖokui me be yewomewɔe nyuie o le esi yewomeɖo nya ŋu le gɔmedzedzea me o ta o. Ke boŋ ele be woade dzi ƒo na wo be woagblɔ nusi wonya la na ame bubuwo elabena nusi ame nya gbɔgblɔ na ame bubu nye lɔlɔ̃ɖeɖefia. Gakpe ɖe eŋu la ne amesi le nusɔsrɔ̃a dzi kpɔm yɔ ame aɖe be wòaɖo nya ŋu la, manyo be woagblɔ be, “Le eya megbe la míase Nɔviŋutsu Asiamasi kple Nɔvinyɔnu Asiamasi ƒe nyaŋuɖoɖo” o. Ele be amesi le nusɔsrɔ̃a dzi kpɔm la naɖo to nyaŋuɖoɖoa gbã ahakpɔe ɖa be agahiã na ŋuɖoɖo bubu hã.\nNyaŋuɖoɖo Nye Mɔnukpɔkpɔ\nKristotɔwo ƒe kpekpewo dede nye gbɔgbɔmenuhiahiã; eye nyaŋuɖoɖo le wo me nye mɔnukpɔkpɔ. Zi geɖe alesi nu míeƒo mía ɖokui ɖe Yehowa kafukafu ƒe mɔnu tɔxɛ sia me “le amehawo dome” la, zi nenemae míanɔ Dawid srɔ̃m eye míanɔ Paulo ƒe aɖaŋuɖoɖo tsɔm nu vevii. Gome si míanɔ kpɔkpɔm le kpekpewo me ɖoa kpe edzi be míelɔ̃a mía nɔviwo eye be míenye Yehowa ƒe hame gã la me tɔwo. Afi bubu kae nàdi be yeanɔ esi ‘nèkpɔ bena ŋkeke la le ɖoɖom’?—Hebritɔwo 10:25.\n[Nɔnɔmetata siwo le axa 20]\nToɖoɖo kple nyaŋuɖoɖo siaa le vevie le Kristotɔwo ƒe kpekpewo me\nAmesi le nusɔsrɔ̃a dzi kpɔm la ɖea ŋudzedzekpɔkpɔ vavã fiana ɖe nyaŋuɖoɖo ɖesiaɖe ŋu\nƉoe Ɖe Amewo Ɖoe Ɖe Amewo Kafu Yehowa “le Amehawo Dome”\nw03 9/1 axa 19-22


Ruth in the Bible, Enye “Nyɔnu Zãzɛ” | Srɔ̃ Woƒe Xɔse\nGBE BUBU Afrikaans Albanian Amharic Arabic Armenian Bulgarian Cebuano China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hiligaynon Hungarian Iloko Indonesian Italian Japanese Kinyarwanda Kirghiz Korean Lithuanian Malagasy Myanmar Norwegian Pangasinan Polish Portuguese Romanian Russian Sepedi Serbian Sesotho (Lesotho) Setswana Shona Sinhala Slovak Slovenian Spanish Swedish Tagalog Tsonga Turkish Twi Ukrainian Vietnamese Xhosa Zulu\nRUT dze klo ɖe ƒo si wòfɔ le ŋkeke bliboa katã me la gbɔ. Anyigba nɔ tsyɔtsyɔm le Betlexem, eye agbledela geɖewo lé aƒemɔ heɖo ta du vi sia si le togbɛ dzi la ƒe agbo nu. Ðeɖi anya te Rut ŋu vevie le dɔ si wɔm wònɔ tso keke ŋdi me ke la ta. Ke hã, ele dɔa dzi kokoko hetsɔ ati le ƒo bablawo ƒom be nukuawo nadudu. Togbɔ be dɔa sesẽ hã la, nu sia nu yi edzi nyuie le ŋkekea me wu ale si eya ŋutɔ nɔ mɔ kpɔm nɛ.\nÐe nɔnɔmeawo va le kakam ɖe eme na ɖetugbui sia si nye ahosi la azɔa? Eku ɖe lɔ̃xoa Naomi ŋu goŋgoŋ heka atam be yeanɔ eŋu, eye Naomi ƒe Mawu, Yehowa, anye ye hã yeƒe Mawu. Ahosi eve siawo zɔ mɔ tso Moab va Betlexem, eye eteƒe medidi o, Rut si nye Moabitɔ la de dzesii be Yehowa wɔ ɖoɖo nyui siwo ŋu bubu le la ɖe eƒe Sea me, siwo awɔe be ame dahewo kple amedzrowo nakpɔ woƒe nuhiahiãwo. * Eva de dzesii hã be Yehowa ƒe ame siwo le Sea te siwo wɔna ɖe eƒe mɔfiamewo dzi la ɖenɛ fiana to woƒe dɔmenyowɔwɔ dzi be yewolɔ̃ Yehowa ƒe sewo, eye esia wɔ dɔ ɖe Rut ƒe dzi si nɔ nu xam la dzi.\nAme siawo dometɔ ɖekae nye kesinɔtɔ Boas, si nye ame tsitsi si ƒe agble me Rut nɔ nuku dzɔdzɔewo fɔm le. Boas tsɔ ɖe le eme nɛ abe ye ŋutɔ via ene. Boas kafui ɖe ale si wòléa be na Naomi, si nye nyagã, kpakple ale si wòtiae be yeasi Yehowa, Mawu vava la, ƒe aʋala te atso ta, eye ɖikekemanɔmee la, dzi adzɔ Rut le ememe ne eɖo ŋku kafukafunya mawo dzi.—Rut 2:11-13.\nKe hã, Rut anya tsi dzi ɖe ale si agbea ava nɔ le etsɔme ŋu. Esi wònye amedzro dahe si si srɔ̃ kple vi mele o ɖe, aleke wòawɔ akpɔ eya ŋutɔ kple Naomi dzi le ƒe siwo le ŋgɔ gbɔna la me? Ðe woate ŋu anɔ agbe ɖe nukuwo fɔfɔ dzaa ko nua? Azɔ hã, ame kae akpɔ edzi le eƒe nyagãkuku me? Esɔ be wòatsi dzi ɖe nya mawo ŋu. Egbea hã, ame geɖe tsia dzi ɖe etsɔme ŋu le ɣeyiɣi sia si ganyawo le sesẽm la me. Nu geɖe li míate ŋu asrɔ̃ tso ale si Rut ƒe xɔse kpe ɖe eŋu le nɔnɔme sesẽ mawo me la me.\nRut wɔ dɔ kutrikukutɔe tsɔ kpɔ eya ŋutɔ kple Naomi dzi\nRut ƒo nuku siwo katã wòfɔ la heƒo wo nu ƒu. Kaka wòawɔ vɔ la, ekpɔ ƒo si ade efa ɖeka, alo lita 22. Agba sia ƒe kpekpeme anɔ abe kilogram 14 sɔŋ ene! Ðewohĩ eblae ɖe avɔ me hedroe ɖe ta, eye wòɖo ta Betlexem esime anyigba nɔ tsyɔtsyɔm.—Rut 2:17.\nDzi dzɔ Naomi ŋutɔ esi wòkpɔ lɔ̃xoyɔvia si gbɔ melɔ̃a nu le o la, eye ƒogba kpekpe si Rut tsɔ va aƒee la anya wɔ nuku nɛ. Rut susɔ nuɖuɖu si Boas na wo le agblea me la ƒe ɖe ɖi hetsɔe vɛ na Naomi wòɖu, aleae wòdzɔe be wo ame evea siaa kpɔ gome le nua ɖuɖu me. Naomi biae be: “Afi kae nèyi ɖafɔe le egbea? Eye afi ka nèwɔ dɔ le? Woayra ame si bu wò ale!” (Rut 2:19) Naomi lé ŋku ɖe nu ŋu; ede dzesii le agba kpekpe si Rut tsɔ gbɔ va aƒe mee la ŋu be ame aɖe ve ahosi sia nu henyo dɔme nɛ.\nWo ame evea de asi dzeɖoɖo me, eye Rut gblɔ ale si Boas nyo dɔme nɛ la na Naomi. Esia wɔ dɔ ɖe Naomi dzi wògblɔ be: “Yehowa, si mete eƒe amenuveve agbagbeawo kple kukuawo o la, ayrae!” (Rut 2:19, 20) Ekpɔe be Yehowa, ame si ʋãa esubɔlawo be woanyo dɔme eye wòdo ŋugbe be yeayra wo ɖe eta lae na Boas nyo dɔme na yewo. *—Lododowo 19:17.\nNaomi de dzi ƒo na Rut be wòawɔ ɖe Boas ƒe mɔfiamea dzi afɔ nukuwo le eƒe agblea me ahalé eɖokui ɖe eƒe dɔlanyɔnuwo ŋu, ale be nuŋelaawo nagaɖe fu nɛ o. Rut wɔ ɖe aɖaŋuɖoɖo ma dzi. Azɔ hã, eyi edzi nɔ “lɔ̃xoa gbɔ.” (Rut 2:22, 23) Lɔlɔ̃ deto, si nye nɔnɔme si ɖe dzesi le Rut ŋu la, gadze le go sia hã me. Eƒe kpɔɖeŋu sia ate ŋu ana míadzro mía ɖokui me akpɔ ɖa be ɖe míedea asixɔxɔ ƒomekadodowo ŋu eye míedoa alɔ míaƒe ƒometɔwo nuteƒewɔwɔtɔe hekpena ɖe wo ŋu hã. Yehowa meŋea aɖaba ƒua lɔlɔ̃ deto si míeɖena fiana la dzi o.\nÐe míagblɔ be womate ŋu abu Rut kple Naomi be wonye ƒome oa? Le dukɔ aɖewo me la, amewo xɔe se be ele be srɔ̃ŋutsu, srɔ̃nyɔnu, viŋutsu, vinyɔnu, tɔgbuiwo kple mamawo kpakple ƒometɔ bubuwo nanɔ ƒomea me hafi woagblɔ be wonye ƒome ŋutɔŋutɔ. Gake ale si Naomi kple Rut dome nɔ la ɖoa ŋku edzi na mí be Yehowa subɔlawo ate ŋu alé nɔvisi ahana ƒome suetɔ kekeake, si dze abe amewo mede le eme o ene la gɔ̃ hã naɖe lɔlɔ̃, dɔmenyo kple vividoɖeameŋu afia wo nɔewo. Ðe nèdea asixɔxɔ wò ƒomea ŋua? Yesu ɖo ŋku edzi na eyomedzelawo be Kristo hamea me tɔwo ate ŋu azu ƒometɔwo na ame siwo si ɖeke mele o la gɔ̃ hã.—Marko 10:29, 30.\nRut yi edzi nɔ ƒoa fɔm le Boas ƒe agble me tso ƒoxaɣi, si dzea egɔme tso April me lɔƒo va se ɖe luxaɣi, le June me lɔƒo. Ðikeke mele eme o be esi kwasiɖawo va nɔ yiyim la, Naomi nɔ nu si wòate ŋu awɔ atsɔ akpe ɖe lɔ̃xoayɔvi si gbɔ melɔ̃a nu le o la ŋu bum. Esime wonɔ Moab la, Naomi ka ɖe edzi na Rut be manya wɔ be yeakpɔ srɔ̃ bubu nɛ wòaɖe o. (Rut 1:11-13) Gake fifia ya eƒe susu va le tɔtrɔm. Egblɔ na Rut be: “Vinye, nyemadi dzudzɔƒe na wò . . . oa?” (Rut 3:1) Enye nu si bɔ ɣemaɣi be dzilawo nadi srɔ̃ na wo viwo, eye Rut hã va nɔ ko abe Naomi vinyɔnu ŋutɔŋutɔ ene. Edi be yeadi “dzudzɔƒe” na Rut. Dzudzɔƒe si wòwɔnɛ la ku ɖe ale si aƒe kple srɔ̃ŋutsu si anɔ Rut si la akpɔ eta ahana wòanɔ dedie la ŋu. Gake nu kae Naomi ate ŋu awɔ nɛ?\nZi gbãtɔ si Rut ƒo nu tso Boas ŋu la, Naomi gblɔ be: “Ŋutsu la míaƒe ƒometɔe, eye mía srɔ̃ɖia wònye.” (Rut 2:20) Nu kae nya ma fia? Le Se si Mawu tsɔ na Israel viwo me la, ewɔ ɖoɖo lɔlɔ̃tɔe ɖe ale si woakpɔ ƒome siwo agbea le sesẽm na le ahedada alo ƒometɔ aɖe ƒe ku ta la ƒe nuhiahiãwo gbɔ ŋu. Ne nyɔnu aɖe zu ahosi evɔ vi mele esi o la, ke eƒe nu wɔ nublanui ŋutɔ, elabena srɔ̃a ƒe ŋkɔ abu tegbee, eye dzidzimevi aɖeke manɔ esi o. Ke hã, le ɖoɖo si le Mawu ƒe Sea me nu la, ŋutsu si ku la nɔviŋutsu aɖe ahosia, ale be woate ŋu adzi vi si ŋu ŋutsua ƒe ŋkɔ anɔ, eye ƒomea ƒe nunɔamesiwo nanɔ eƒe dzikpɔkpɔ te. *—5 Mose 25:5-7.\nNaomi gblɔ nu si wòɖo ɖe ta me la na Rut. Míate ŋu akpɔ ale si eƒe nyawo awɔ mo yaa na ɖetugbui sia esime wònɔ to ɖom lɔ̃xoa la ɖaa le susu me. Anɔ eme be Israel ƒe Se la gakpɔtɔ nye nu yeye na Rut; eye anɔ eme be menya nu boo aɖeke tso woƒe dekɔnuwo ŋu o. Ke hã, eɖo to nya sia nya si Naomi gblɔ, le esi wòdea bubu deto eŋu ta. Ate ŋu akpe ŋu na Rut be wòawɔ nu si ƒe aɖaŋu Naomi ɖo nɛ la dzi, eye wòasusui be edziwɔwɔ ate ŋu ana woado ŋukpe ye gɔ̃ hã—gake elɔ̃. Egblɔ ɖokuibɔbɔtɔe be: “Nu siwo katã nègblɔ la, mawɔe!”—Rut 3:5.\nƔeaɖewoɣi la, esesẽna na sɔhɛwo be woaxɔ aɖaŋu siwo ame tsitsi siwo kpɔ nuteƒe wu la ɖona na wo. Ele bɔbɔe be woasusui be ame tsitsiwo mese kuxi kple nɔnɔme sesẽ siwo me sɔhɛwo tona la gɔme o. Rut ƒe ɖokuibɔbɔa ɖoa ŋku edzi na mí be ame tsitsi siwo lɔ̃ mí hetsɔ ɖe le eme na mí la ƒe aɖaŋuɖoɖowo dzi wɔwɔ ate ŋu aɖe vi geɖe na mí. Ke aɖaŋu kae Naomi ɖo na Rut, eye ɖe edziwɔwɔ ɖe vi nɛ ŋutɔŋutɔa?\nLe ɣetrɔ me la, Rut yi lugbɔƒea. Enye gbadzaƒe, afi si anyigba sesẽ le, si agbledelawo tsɔa woƒe nukuwo yina be yewoatugu ahagbɔ. Zi geɖe la, enyea togbɛ ƒe abu me alo etame, afi si yaa nu sẽna le le ɣetrɔ me lɔƒo. Dɔwɔlawo tsɔa sofi alo gaflo gãwo lɔa nuku si wotugu la dona ɖe dzi be ya naƒo atsaa kple gbe wuwluiawo, siwo le wodzoe wu la adzoe, ke nukuawo, siwo le kpekpem wu la kɔna ɖe anyigba.\nLe Boas ƒe manyamanya me la, Rut nɔ nu si nɔ edzi yim la kpɔm va se ɖe esime dɔa wu enu le fiẽsi me. Boas nɔ eƒe dɔwɔlawo nu esime wonɔ eƒe nukuawo gbɔm nɔ kɔkɔm ɖi va se ɖe esime wòzu kpo gã aɖe. Esi wòɖu nu ɖi ƒo vɔ la, emlɔ nuku si woƒo ƒu ɖi la ƒe mlɔenu. Edze ƒãa be alea koe wowɔnɛ ɣemaɣi ene, be adzodalawo kple fiafitɔwo nagava fi nukuawo o. Esime Boas nɔ anyi mlɔm la, Rut kpɔe. Ɣeyiɣia de azɔ be Rut nawɔ ɖe Naomi ƒe mɔfiamea dzi.\nRut ƒe dzi nɔ tsotsom esime wònɔ tetem ɖe eŋu dzadzadza. Ekpɔe be ŋutsua dɔ alɔ̃ yi eme ʋĩi. Eya ta abe ale si Naomi ɖo aɖaŋu nɛ ene la, eyi ɖaklo avɔ le eƒe afɔ ŋu hemlɔ eƒe afɔde nɔ lalam be wòanyɔ. Nuwo menɔ tsɔtsɔm na Rut kura o. Mlɔeba, le zãtiƒe lɔƒo la, Boas nyɔ. Esi wònɔ ƒoƒom le vuvɔ ta la, ebi kɔ, ɖewohĩ kple susu be yeahe avɔa atsyɔ yeƒe afɔwo ake. Ke ede dzesii be ame aɖe mlɔ yeƒe afɔde. Ŋɔŋlɔawo gblɔ be: “Kpɔ ɖa, nyɔnu aɖe mlɔ eƒe afɔde.”—Rut 3:8.\nBoas bia be, “Wò ame kae?” Rut ƒe gbe me anya nɔ ƒoƒom esi wòɖo eŋu nɛ be: “Nye Rut, wò dɔlanyɔnue; keke wò avɔ ɖe wò dɔlanyɔnu dzi, elabena srɔ̃ɖia nènye!” (Rut 3:9) Egbegbe numeɖela aɖewo gblɔna be edze le nu siwo Rut wɔ kple nya siwo wògblɔ me be gbɔdɔdɔ ƒe susue nɔ esi. Gake woŋe aɖaba ƒu nyateƒenya eve aɖewo dzi. Gbãtɔe nye be, dekɔnu siwo nɔ anyi ɣemaɣi la dzie Rut nɔ zɔzɔm ɖo, evɔ míenya nu boo aɖeke tso kɔnu mawo ŋu egbea o. Eya ta anye vodada be míasusui be agbenɔnɔ si xɔ aƒe ɖe xexe dzeakaɖa sia me la tɔgbie wòɖe fia. Evelia, ale si Boas wɔ nu ɖe eŋui la fia kɔtɛ be fɔɖiɖi aɖeke mele Rut ƒe nuwɔna sia ŋu o, eye wòkafui ɖe eta boŋ.\nÐikeke mele eme o be gbe blewu si Boas tsɔ ƒo nu na Rut tufafatɔe la fa akɔ nɛ. Egblɔ be: “Yehowa ayra wò, vinye! Èɖe wò lɔlɔ̃ fia fifia wu tsã; elabena mèdze ɖekakpuiwo, ame dahe alo hotɔwo yome o.” (Rut 3:10) ‘Tsãtɔa’ fia Rut ƒe lɔlɔ̃ deto si wòɖe fia esime wòkplɔ Naomi ɖo tso Moab va Israel heva le edzi kpɔm. Ke afɔ si wòɖe fifia lae nye ‘fifitɔ.’ Boas de dzesii be anɔ bɔbɔe na ɖetugbui abe Rut ene be wòadi be yeaɖe ɖekakpui, eɖanye kesinɔtɔ alo ame dahe o. Ke hã, Rut di be yeanyo dɔme na Naomi kple srɔ̃a si ku la siaa, ale be wòalé ŋutsu si ku la ƒe ŋkɔ ɖe te le wo de. Eya ta ele bɔbɔe be míakpɔ nu si tae ɖetugbui sia ƒe ɖokuitsɔtsɔsavɔ wɔ dɔ ɖe Boas dzi ɖo.\nBoas gblɔ kpee be: “Eya ta, vinye, mègavɔ̃ o! Mawɔ nu siwo katã nègblɔ la na wò; elabena nye dukɔ ƒe du blibo la nyae bena, nyɔnu zãzɛ nènye.” (Rut 3:11) Edzɔ dzi nɛ be mɔnukpɔkpɔ su ye si be yeaɖe Rut; ɖewohĩ mewɔ nuku nɛ be Rut va bia tso esi be wòanye srɔ̃ɖia o. Ke esi Boas nye nu dzɔdzɔe wɔla ta la, meɖoe be yeatsɔ yeƒe didiwo aɖo nɔƒe gbãtɔ o. Egblɔ na Rut be ƒometɔ bubu aɖe li si nye srɔ̃ɖia si te ɖe Naomi srɔ̃ si ku la ƒe ƒomea ŋu wu ye; eya ta Boas ate ɖe ŋutsu ma ŋu gbã ahatsɔ mɔnukpɔkpɔa aɖo eŋkume be wòanye Rut srɔ̃.\nBoas gblɔ na Rut be wòagamlɔ anyi aɖi ɖe eme va se ɖe fɔŋli ne wòafɔ adzo, be ame aɖeke nagakpɔe o. Ewɔ esia kple susu be amewo nagabu susu gbegblẽ ɖe eya ŋutɔ kple Rut siaa ŋu o, elabena amewo ate ŋu asusui vodadatɔe be wonɔ agbe gbegblẽ. Rut gamlɔ ŋutsua ƒe afɔde ake, eye anɔ eme be eƒe susu dze akɔ anyi wu azɔ le esi Boas wɔ nu ɖe eŋu dɔmenyotɔe ta. Hafi xexea me nakɔ la, Boas dzidze ƒo gbogbo aɖe kɔ ɖe Rut ƒe taɖedzia me, eye Rut trɔ ɖo ta Betlexem.\nAleke gbegbe wòadzɔ dzi na Rut enye esi ne eɖo ŋku nya si Boas gblɔ dzi be, dua me tɔwo katã nyae be “nyɔnu zãzɛ” ye wònye! Ðikeke mele eme o be ale si wòlɔ̃ faa be yeadze si Yehowa ahasubɔe la hã wɔ akpa vevi aɖe be wòxɔ ŋkɔ nyui ma. Azɔ hã, dɔmenyowɔwɔ kple ameŋububu deto dze le ale si wòwɔ nu ɖe Naomi kple eƒe amewo ŋu me, elabena elɔ̃ faa trɔ ɖe dekɔnu kple nuwɔna siwo ŋu menya nu tsoe tsã o la ŋu. Ne míesrɔ̃ Rut ƒe xɔse la, míadi be míade bubu amewo, woƒe dekɔnuwo kple ale si wowɔa nui ŋu. Esia wɔwɔ ate ŋu ana míawo hã míawɔ ŋkɔ nyui na mía ɖokuiwo.\nEsi Rut gbɔ va aƒe me la, Naomi biae be: “Aleke nèdee, vinye?” Naomi di be yeanya nenye be ahosi si Rut nye la koe wòagakpɔtɔ anye loo alo be mɔkpɔkpɔ li be ava zu srɔ̃tɔ. Enumake Rut gblɔ nu siwo katã yi edzi le woa kple Boas dome la na lɔ̃xoa. Etsɔ ƒo si Boas tsɔ nɛ dɔmenyotɔe be wòatsɔ ana Naomi la hã nae. *—Rut 3:16, 17.\nNaomi wɔ nu nunyatɔe esi wògblɔ na Rut be wòanɔ aƒe me kpoo gbe ma gbe le esi teƒe be wòayi agble me be yeaɖafɔ nuku dzɔdzɔewo. Egblɔ na Rut kakaɖedzitɔe be: “Ŋutsu la maɖe dzi ɖi o, va se ɖe esime wòaɖo ta na nya la egbea hafi.”—Rut 3:18.\nNu si Naomi gblɔ tso Boas ŋu la nɔ eteƒe. Boas yi dua ƒe agbo nu, afi si dua me metsitsiwo kpea ta le zi geɖe la helala va se ɖe esime ŋutsu si nye ƒometɔ kplikplikpli wu la tso eme va yina. Le ɖasefowo ŋkume la, Boas tsɔ mɔnukpɔkpɔa ɖo ŋutsua ŋkume be wòaɖe Rut le esi wònye eyae nye srɔ̃ɖia ta. Ke hã, ŋutsua gbe hegblɔ be esia wɔwɔ ana ye ŋutɔ yeƒe domenyinu dome nagblẽ. Boas gblɔ le ɖasefoawo katã ŋkume le dua ƒe agbo nu be yeanye srɔ̃ɖia la, eye yeaxɔ Naomi srɔ̃ Elimelex si ku la ƒe nunɔamesiwo aƒle ahaɖe Rut, si nye Elimelex viŋutsu Maxlon ƒe ahosi la. Boas gblɔ be esia wɔwɔ ana “ame kuku la ŋkɔ natsi eƒe domenyinu ŋu!” (Rut 4:1-10) Boas nye nu dzɔdzɔe wɔla si media eɖokui tɔ o vavã.\nBoas ɖe Rut. Le ema megbe la, nuŋlɔɖia gblɔ be: “Yehowa na wòfɔ fu dzi ŋutsuvi.” Betlexem nyɔnuwo yra Naomi hekafu Rut be ede ŋutsuvi adre nu na Naomi gbɔ edzi. Ŋɔŋlɔawo na míenya emegbe be ŋutsuvi si Rut dzi la va zu Fia David, si xɔ ŋkɔ la, tɔgbui. (Rut 4:11-22) Eye David hã va nye Yesu Kristo tɔgbui.—Mateo 1:1. *\nMawu yra Rut vavã, eye wòyra Naomi, ame si kpe asi ɖe ɖevia nyinyi ŋu abe eya ŋutɔ via ene la hã. Nyɔnu eve siawo ƒe ŋutinya la ɖoa ŋku edzi na mí be Yehowa Mawu megblẽa ame siwo katã dagbana ɖokuibɔbɔtɔe be yewoakpɔ yewoƒe aƒemetɔwo ƒe nuhiahiãwo gbɔ, eye wowɔa ɖeka kple eƒe amewo hesubɔnɛ nuteƒewɔwɔtɔe la ɖi o. Mawu medoa kpo nuteƒewɔla siwo wɔa ŋkɔ nyui le egbɔ, abe Rut ene, la yayra o.\n^ mm. 4 Kpɔ nyati si ƒe tanyae nye “Srɔ̃ Woƒe Xɔse—‘Afi Si Nàyi La, Afi Ma Mayi,’” si dze le July 1, 2012 ƒe Gbetakpɔxɔ me.\n^ mm. 10 Abe ale si Naomi de dzesii ene la, Yehowa keke eƒe dɔmenyowɔwɔa ɖe enu wòlɔ agbagbeawo kple kukuawo siaa ɖe eme. Naomi srɔ̃ kple via eveawo siaa ku. Rut hã srɔ̃ ku. Ðikeke mele eme o be Rut kple Naomi ƒe nu nɔ vevie na ŋutsu etɔ̃ mawo ŋutɔ. Eya ta dɔmenyo ɖe sia ɖe si woawɔ na Rut kple Naomi la nye dɔmenyowɔwɔ na ŋutsu etɔ̃ mawo siwo adi be woalé be na nyɔnu siawo na yewo la.\n^ mm. 15 Edze ƒãa be ahosia ɖeɖe ƒe mɔnukpɔkpɔa yina na ŋutsu si ku la nɔviŋutsuwo gbã, eyome eƒe ƒometɔ si te ɖe eŋu kplikplikpli, abe ale si wònɔ le nunɔamesiwo dome nyinyi gome ene.—4 Mose 27:5-11.\n^ mm. 28 Boas na ƒo dzidzenu ade Rut—ɖewohĩ susuae nye be abe ale si ko wowɔa dɔ ŋkeke ade hedzudzɔna le Sabat dzi ene la, Rut hã ƒe fukpekpe abe ahosi ene nu ava yi kpuie ne ekpɔ “dzudzɔ” le srɔ̃a ƒe me, afi si wòanɔ dedie le. Gake ate ŋu anye hã be ƒo dzidzenu ade, si ɖewohĩ wotsɔ sofi dzidze lae Rut ate ŋu atsɔ ta koe wòdzidze agbɔsɔsɔ ma nɛ ɖo.\n^ mm. 31 Rut hã le nyɔnu atɔ̃ siwo ƒe ŋkɔ woyɔ le Yesu ŋuti dzidzimexexlẽfia si le Biblia me la me. Nyɔnu bubu hãe nye Raxab, si nye Boas dada. (Mateo 1:3, 5, 6, 16) Abe Rut ene la, eya hã menye Israel vi o.


ESI Austin nɔ alɔ̃ me eye eƒe gaƒoɖokui ɖi la, efɔ enumake togbɔ be alɔ̃ nɔ mo nɛ hã. Edo eƒe kamedewu si wòda ɖe asitsɔƒe le zã si do ŋgɔ me eye wòyi ɖade kame vie abe ale si wòwɔnɛ zi etɔ̃ le kwasiɖa me le ƒe si va yi me ene.\nÐeko Laurie kple srɔ̃aŋutsu wɔ dzre aɖe vɔe nye ema. Le ale si wòdo dziku hetɔtɔe ta la, ege ɖe dzodoƒea eye wòtsɔ kpetike aɖewo siwo le aŋekotoku me heɖu wo katã abe ale si wòwɔna ɣesiaɣi si wòdo dziku ene.\nNu kae ɖe dzesi le Austin kple Laurie ŋu? Wonya alo womeɖanya o, nane si wowɔna wotsi wo sie kpɔ ŋusẽ ɖe wo dzi.\nKe wò ɖe? Ðe nɔnɔme nyui aɖewo li siwo nàdi be yeatu ɖo le wò agbe mea? Ðewohĩ wò taɖodzinue nye be yeanɔ kame dem edziedzi, adɔ alɔ̃ aɖi ɖe eme nyuie alo ana ƒomedodo kplikplikpli nanɔ wò kple wò ame veviwo dome.\nLe go bubu me la, ɖewohĩ àdi be yeaɖe asi le numame gbegblẽ aɖewo abe sigaretnono, nuɖuɖu siwo medea lãmesẽ dzi o ɖuɖu alo Internet dzi nɔnɔ fũu akpa ene ŋu.\nÀlɔ̃ ɖe edzi be menɔa bɔbɔe be woaɖe asi le numame gbegblẽ aɖe ŋu o. Le nyateƒe me la, wogblɔna be detsi vivi ye hea zikpui: Eɖuɖu vivina ale gbegbe be míedina be míaɖe asi le eŋu o!\nEya ta aleke nàna nɔnɔme siwo le asiwò naɖe vi na wò tsɔ wu be nàna woagblẽ nu le ŋuwò? Na míade ŋugble tso aɖaŋuɖoɖo etɔ̃ siwo gbɔna siwo wotu ɖe Biblia ƒe mɔfiamewo dzi la ŋu kpɔ.\nƉoe Ɖe Amewo Ɖoe Ɖe Amewo Ale Si Nàna Numame Nyuiwo Naɖe Vi Na Wò


Yosua 3 | Biblia Le Internet Dzi | Xexe Yeye Gɔmeɖeɖe\nIsrael-viwo tso Yordan (1-17)\n3 Yosua fɔ ŋdi kanya, eye eya kple Israel-viwo katã woho tso Sitim+ heva Yordan nu. Wotsi afi ma dɔ hafi tso tɔ la. 2 Le ŋkeke etɔ̃ megbe la, dzikpɔlawo+ tsa le asaɖa la me, 3 eye wode se na dukɔ la be: “Ne mienya kpɔ nunɔla Lewi viwo+ wokɔ Yehowa mia Mawu ƒe nubablaɖaka la ko la, ekema miaho le mia nɔƒewo adze eyome. 4 Gake mina mia kplii dome nadidi abe abɔklugui akpe eve* ene; migate ɖe eŋu wu ema o, be mianya mɔ si miato, elabena miezɔ mɔ sia kpɔ o.” 5 Azɔ Yosua gblɔ na dukɔ la be: “Mikɔ mia ɖokuiwo ŋu,+ elabena etsɔ la, Yehowa le nukunuwo wɔ ge le mia dome.”+ 6 Eye Yosua gblɔ na nunɔlawo be: “Mikɔ nubablaɖaka+ la dze dukɔ la ŋgɔ.” Ale wokɔ nubablaɖaka la, eye wodze dukɔ la ŋgɔ. 7 Eye Yehowa gblɔ na Yosua be: “Madze egɔme egbea ado gã wò le Israel blibo la katã ŋkume,+ ne woadze sii be, ale si tututu menɔ kple Mose+ la, nenemae manɔ kpli wò hã.+ 8 De se sia na nunɔla siwo kɔ nubablaɖaka la be: ‘Ne mienya ɖo afɔ Yordan tɔa me ko la, mitɔ ɖe tɔa me le afi ma.’”+ 9 Eye Yosua gblɔ na Israel-viwo be: “Miva afii, ne miase Yehowa mia Mawu ƒe nyawo.” 10 Yosua gagblɔ be: “Esia mee mianyae le be, Mawu gbagbe aɖe le mia dome,+ eye be anya Kanaantɔwo, Hititɔwo, Hivitɔwo, Perizitɔwo, Girgasitɔwo, Amoritɔwo kple Yebusitɔwo ɖa le mia ŋgɔ godoo.+ 11 Kpɔ ɖa! Anyigba blibo la katã ƒe Aƒetɔ ƒe nubablaɖaka la dze mia ŋgɔ yina Yordan la me. 12 Azɔ la, miɖe ŋutsu wuieve tso Israel-toawo me, to ɖeka ŋutsu ɖeka,+ 13 eye ne nunɔla siwo kɔ Yehowa, anyigba blibo la katã ƒe Aƒetɔ la, ƒe Aɖaka la ƒe afɔƒome nya ka Yordan tsia me ko la, Yordan me tsi siwo le sisim tso dzigbe gbɔna anyime la nu atso, eye woatɔ ahamli ɖe teƒe ɖeka abe gli ene.”+ 14 Eya ta dukɔ la do go le woƒe agbadɔwo me yina Yordan tso ge, eye esi wòsusɔ vie woatso tɔa la, nunɔla siwo kɔ nubablaɖaka+ la nɔ dukɔ la ŋgɔ ɖe zɔ yi ŋgɔ. 15 Eye esi Aɖaka la kɔlawo va ɖo Yordan nu, eye nunɔla siwo kɔ Aɖaka la ƒe afɔ nya ka tsiawo me ko la (Yordan ɖɔ gbagba gbɔ eƒe goawo katã ŋu+ le nuŋeɣi blibo la katã), 16 tsi siwo le sisim tso dzigbe gbɔna anyime la tɔ. Womli kɔ abe gli ene va ɖo keke Adam, si nye du si le Zaretan xa ke, eye tsi siwo nɔ sisim yi Araba-ƒu, si nye Dzeƒu* la, me la mie. Wo nu tso, eye dukɔ la tso tɔa le Yeriko ŋgɔ. 17 Nunɔla siwo kɔ Yehowa ƒe nubablaɖaka la tɔ ɖi maʋamaʋãe le ƒuƒuiƒe+ le Yordan titina, eye Israel blibo la zɔ to ƒuƒuiƒe+ le tɔa me nɔ yiyim va se ɖe esime dukɔ blibo la katã tso Yordan vɔ.\n^ Anɔ abe meta 890 ene. Kpɔ Megbenyawo B14.\n^ Alo, “Ƒukuku.”


Dzeɖoɖo Tso Asitelefon Dzi Amamaɖenuwo Ŋu Kple Viwò | Nu Si Akpe Ðe Ƒomewo Ŋu\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Bengali Bislama Brazil Tokunɔgbe Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Colombia Tokunɔgbe Croatian Cuba Tokunɔgbe Czech Danish Dutch Ecuador Tokunɔgbe Efik Estonian Eŋlisi Eʋegbe Finnish Franse Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kannada Kinyarwanda Kirghiz Kirundi Korean Lithuanian Macedonian Malagasy Malayalam Maltese Mexico Tokunɔgbe Myanmar Nepali Norwegian Pangasinan Peru Tokunɔgbe Polish Portuguese Romanian Russia Tokunɔgbe Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Solomon Islands Pidgin Spain Tokunɔgbe Spanish Swahili Swedish Tagalog Tahitian Taiwan Tokunɔgbe Tamil Thai Tigrinya Tsonga Turkish Twi Ukrainian Xhosa Zulu\nDzeɖoɖo Tso Asitelefon Dzi Amamaɖenuwo Ŋu Kple Viwò\nÈse be sɔhɛ geɖewo ɖoa amamaɖenuwo ɖe wo nɔewo to asitelefon dzi. Àbia ɖokuiwò be ‘ɖe vinye ƒewuivi awɔ nu sia?’\nÈdi be yeaɖo dze tso nya la ŋu kple viwòa, gake aleke nàdze egɔmee? Gbã la na míakpɔ nu si tae sɔhɛ aɖewo ƒoa wo ɖokuiwo ɖe nuwɔna sia me kple nu si tae wòle be nàtsɔ ɖe le eme la ɖa. *\nƑewuivi aɖewo ɖoa amamaɖenuwo ɖe ame si ƒe nu dzɔ dzi na wo ale be yewoƒe nu nalé dzi nɛ.\nLe go bubu me la, ŋutsuviwo ƒonɛ ɖe nyɔnuviwo nu be woanɔ amama aɖe foto aɖo ɖe yewo.\nƔeaɖewoɣi la, ŋutsuvi aɖe ate ŋu aɖo nyɔnuvi aɖe ƒe foto si me wòle amama le ɖe exɔlɔ̃ gbogbo aɖewo be yeatsɔ ado dzidzɔ na wo alo atsɔ awɔ wɔɖenui le esi wo kplii dome gblẽ ta.\nAleke kee nyaa ɖale o, ne asitelefon nya le ƒewuivi aɖe si ko la, ate ŋu age ɖe afɔku geɖe me bɔbɔe. Agbalẽ si nye CyberSafe gblɔ be: “Nane ɖoɖo ɖa zi ɖeka to asitelefon dzi ate ŋu agblẽ nu le ame ŋu tegbee.”\nAmewo ŋlɔna be be zi ale si nènya ɖo nane ɖe Internet dzi ko la, màgate ŋu akpɔ ŋusẽ ɖe ale si ame bubuwo awɔ eŋu dɔe dzi o. Amerika Dukɔa Ƒe Hlɔ̃nyamekuƒe ka nya ta be, nyɔnuvi ƒe 18-vi aɖe “wu eɖokui esi wòse be foto si yele amama ɖe heɖo ɖe yeƒe ahiãvi la, eya hã ɖoe ɖe ƒewuivi gbogbo aɖewo le yeƒe suku. Eye wogblɔ be anɔ eme be sukuvi bubu siwo yi edzi nɔ fotoa ɖom ɖe amewo koŋ ƒe nuwɔnae gbã dzi na nyɔnuvia.”\nAmamaɖenuwo ɖoɖo ɖe amewo nye dziɖuɖu ƒe se dzi dada hã. Le kpɔɖeŋu me le teƒe aɖewo la, wobua fɔ sɔhɛvi siwo ɖoa nu siawo ɖe wo tɔwo be woɖi ɖeviwo ƒe amamaɖenuwɔnawo ƒe fɔ, eye wobiana tso wo si be woade woƒe ŋkɔwo agbalẽ me le dziɖuɖua gbɔ be yewoɖi gbɔdɔnuwɔnawo ƒe fɔ. Woate ŋu abu fɔ wò dzila ŋutɔ hã ne ŋkɔwò mee asitelefon la le alo mèɖe afɔ aɖeke tsɔ xe mɔ nɛ ɖe nu sia wɔwɔ nu o.\nDe se si me kɔ nyuie la nɛ. Togbɔ be màte ŋu anya nu sia nu si viwòa wɔna le eƒe asitelefon dzi o hã la, àte ŋu ade se nɛ ahana eme nakɔ nɛ nyuie eye nàgblɔ to si nàhe nɛ ne eda sea dzi hã nɛ. Ðo ŋku edzi hã be abe dzila ene la, wò dɔdeasie wònye be nànɔ ŋudzɔ ɖe ale si viwòa zãa asitelefon la ŋu.—Biblia ƒe gɔmeɖose: Efesotɔwo 6:1.\nKpe ɖe viwò ƒewuivia ŋu wòabu kuxi siwo ate ŋu ado tso eme la ŋu. Àte ŋu agblɔ be: “Amewo ƒe nu mesɔ le nu si wogblɔna be amamaɖenuwo ɖoɖo ɖa to asitelefon dzi nye la ŋu o. Ke wò ya ɖe, nu kae nàgblɔ be nuwɔna sia nye?” “Foto kawo tɔgbie nèsusu be womesɔ o?” “Le teƒe aɖewo la wobua ɖevi siwo ɖoa ɖeviwo ƒe amamaɖefotowo ɖe ɖevi bubuwo be wonye nu vlo wɔlawo. Ðe wò hã nèsusui nenema?” “Nu ka tae nuwɔna sia menyo o?” Ðo to viwòa nyuie ne ele eƒe susu gblɔm, eye nàkpe ɖe eŋu wòakpɔ afɔku siwo le nuwɔna sia me adze sii.—Biblia ƒe gɔmeɖose: Hebritɔwo 5:14.\nWɔ nu siwo ate ŋu adzɔ la ƒe kpɔɖeŋuwo nɛ. Àte ŋu agblɔ na viwò nyɔnuvi be: “Tsɔe be ŋutsuvi aɖe le eƒom ɖe nyɔnuvi aɖe nu be wòanɔ amama aɖe foto aɖo ɖe ye. Nu kae wòle be nyɔnuvia nawɔ? Alɔ̃ aɖoe ɖee be woƒe xɔlɔ̃wɔwɔa me nagagblẽ oa? Agbe be yemaɖoe ɖee o, gake akpɔtɔ anɔ ahiãmo ɖom nɛa? Adzudzɔ hadede kpliia? Agblɔe na ame tsitsi aɖea?” Kpe ɖe viwò nyɔnuvia ŋu wòabu nya sia ŋu. Àte ŋu azã mɔnu sia tɔgbi ke na viwò ŋutsuvi hã.—Biblia ƒe gɔmeɖose: Galatiatɔwo 6:7.\nKpe ɖe viwò ƒewuivia ŋu be nu nyui wɔwɔ nadzroe. Bia nya siawo tɔgbii: Màdi vevie be amewo nanyae be ame nyuie yenye oa? Nɔnɔme kae nèdi be amewo nanya na ye? Aleke nàse le ɖokuiwò me ne èɖi gbɔ̃ ame aɖe to eƒe foto manyomanyowo ɖoɖo ɖe ame bubuwo me? Aleke nàse le ɖokuiwò me ne èwɔ nu nyui? Kpe ɖe viwò ƒewuivia ŋu be “dzitsinya nyui” nanɔ esi.—1 Petro 3:16.\nWò dzila ŋutɔ ɖo kpɔɖeŋu ɖi nɛ. Biblia gblɔ be nunya si tso Mawu gbɔ la le dzadzɛe eye mewɔa alakpanu o. (Yakobo 3:17) Ðe wò nuwɔnawo ɖea esia fiana? Agbalẽ si nye CyberSafe gblɔ be: “Ehiã be míawo ŋutɔwo míaɖo kpɔɖeŋu nyuiwo eye míaƒo asa na fotowo kple nyatakakadzraɖoƒe siwo wobuna be womenyo alo le se nu o.”\n^ mm. 5 Amamaɖenuwo ɖoɖo ɖa to asitelefon dzi lɔ foto siwo wole amama ɖe, gbɔdɔdɔ ŋuti nyawo alo videowo ɖoɖo ɖe ame to asitelefon dzi ɖe eme. Ne èdi be yeaxlẽ nu geɖe tso nya sia ŋu la, ʋu jw.org eye nàxlẽ nyati si nye “Young People Ask—What Should I Know About Sexting?”—Ele yevugbe me. Àkpɔe le “Young People Ask—What Should I Know About Sexting?”—Look under BIBLE TEACHINGS > TEENAGERS.\n“Ðeviwo, miɖo to mia dzilawo.”—Efesotɔwo 6:1.\n“Ame tsitsiwo . . . na hehe woƒe nugɔmesese ƒe ŋutetewo to wo zazã me, bene woade vovototo nyui kple vɔ̃ dome.”—Hebritɔwo 5:14.\nNe esesẽ na wò be nàɖo dze tso amamaɖenuwo ɖoɖo ɖa to asitelefon dzi ŋu kple viwò la, te mɔnu siawo kpɔ:\nGbã la, na viwò ƒewuivia nagblɔ nu siwo wo tɔwo wɔna na wò. Emegbe gblɔ be: “Mese wogblɔ be ƒewuiviwo ɖoa amamaɖenuwo ɖe wo nɔewo to asitelefon dzi. Ðe mia tɔwo wɔa nu sia?”\nEyome na wòagblɔ ale si wòbua nu sia si ame bubuwo wɔna la na wò. Àte ŋu abiae be: “Èsusu be amewo nya afɔku si le nuwɔna sia mea?”\nEyome miadzro nu si wòle be viwò ƒewuivia nawɔ la me. Gblɔ nɛ be: “Na míakpɔ nu si wòle be nàwɔ ne ame aɖe ɖo foto siawo ɖe wò.”\nAɖaŋuɖoɖo: Àte ŋu azã nyadzɔdzɔ aɖe atsɔ adze dzeɖoɖoa gɔme. Le kpɔɖeŋu me àte ŋu agblɔ be: “Mexlẽ nu tso nyɔnuvi aɖe ŋu, nyɔnuvi sia nɔ amama ɖe foto ɖo ɖe ame aɖe eye woɖo fotoa ɖe ame geɖewo le eƒe suku. Ðe nu sia dzɔna ŋutɔŋutɔa?”


Hiob Ƒe Agbalẽ | Biblia Me Ŋutinya\nDƆNƆ sia ƒe nu mewɔ nublanui na wòa? Eŋkɔe nye Hiob, eye srɔ̃a enye nyɔnu ma. Ènya nya, si gblɔm wòle na Hiob mahã? ‘Ƒo fi de Mawu, ne nàku.’ Na míakpɔ nusitae nyɔnua gblɔ nya ma kple nusitae Hiob kpe fu alea gbegbe ɖo la ɖa.\nHiob nye nuteƒewɔla aɖe, si ɖo to Yehowa. Enɔ Uz-nyigba dzi, afisi medidi boo tso Kanaan o. Yehowa lɔ̃ Hiob ŋutɔ, gake ame aɖe li si lé fui. Ènya amesi wònyea?\nEyae nye Satana Abosam. Ðo ŋku edzi be Satana ye nye mawudɔla vɔ̃ɖi, si lé fu Yehowa. Ete ŋu ble Adam kple Xawa be wogbe toɖoɖo Yehowa, eye wòsusu be yeate ŋu able amesiame hã woagbe toɖoɖo Yehowa. Gake ɖe wòte ŋu wɔea? Ao. Wò ya bu ŋutsu kple nyɔnu nuteƒewɔla geɖe, siwo ŋu míesrɔ̃ nu le la ŋu kpɔ. Wo dometɔ neni ŋkɔe nàte ŋu ayɔ?\nEsime Yakob kple Yosef woku le Egipte megbe la, Hiob ye nye nuteƒewɔla vevitɔ na Yehowa le anyigba blibo la katã dzi. Yehowa di be yeana Satana nanya bena mate ŋu ana amesiame nazu ame vɔ̃ɖi o, eyata egblɔ bena: ‘Kpɔ Hiob ɖa. Kpɔ alesi wòwɔa nuteƒee nam ɖa.’\nSatana ke ɖi be: ‘Ewɔa nuteƒe, gake esi nèyrae, eye nu nyui geɖe le esi la tae. Gake ne èxɔ nusiawo le esi la, aƒo fi ade wò.’\nEyata Yehowa gblɔ bena: ‘Heyi. Xɔ wo le esi. Sẽ ŋuta, siwo katã nèdi la le Hiob ŋu. Míakpɔe ɖa be aƒo fi adem hã. Ðeko nàkpɔ nyuie be nàgawui o.’\nGbã la, Satana na be fiafiwo va fi Hiob ƒe nyiwo kple kposɔwo, eye wowu eƒe alẽwo. Emegbe ewu viaŋutsu kple vianyɔnu 10 le ahomya aɖe me. Ema yome la, Satana kplɔ dɔléle dziŋɔ sia ƒu Hiob. Hiob kpe fu vevie ŋutɔ. Ema tae Hiob srɔ̃ gblɔ nɛ be: ‘Ƒo fi de Mawu, ne nàku.’ Gake Hiob mewɔe o. Hekpe ɖe eŋu la, aʋatsoxɔlɔ̃ aɖewo va egbɔ hegblɔ nɛ bena agbe baɖa aɖee wònɔ. Gake Hiob yi nuteƒewɔwɔ dzi.\nEsia na Yehowa kpɔ dzidzɔ ŋutɔ, eye wòyra Hiob emegbe abe alesi nàte ŋu akpɔe le nɔnɔmetata la mee ene. Eda eƒe dɔlélea nɛ wòvɔ. Egadzi vi 10, siwo nya kpɔ wu tsãtɔwo; eye eƒe nyiwo, alẽwo kple kposɔwo dzi ɖe edzi zi eve wu esiwo nɔ esi tsã.\nÐe nànye nuteƒewɔla na Yehowa ɖaa abe Hiob enea? Ne ète ŋui la, Mawu ayra wò hã. Àte ŋu ava nɔ agbe tegbee ne wowɔ anyigba blibo la katã wònya kpɔ abe Eden-bɔ ene.


Paulo Ƒe Nyruiyɔvi Mevɔ̃ O | Fia Nu Viwòwo\nGBE BUBU Abkhaz Abui Acholi Afrikaans Ahanta Ajië Albanian Altai Alur Amharic Arabic Armenian Assamese Aukan Aymara Azerbaijani Azerbaijani (Cyrillic) Balinese Bambara Baoule Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Bengali Biak Bicol Bislama Bissau Guinean Creole Bomu Boulou Bulgarian Bété Cakchiquel Cambodian Catalan Cebuano Changana (Mozambique) Chavacano Chichewa Chin (Hakha) Chin (Tiddim) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chokwe Chol Chopi Chuabo Cibemba Cinamwanga Cinyanja Croatian Czech Dangme Danish Dayak Ngaju Digor Diola Douala Drehu Dusun Dutch Edo Efik Emberá (Catío) Esan Estonian Eŋlisi Eʋegbe Faroese Fijian Finnish Fon Frafra Franse Ga Galician Garifuna Georgian German Gitonga Greek Greenlandic Guarani Guarani (Bolivia) Guerze Gujarati Gun Guna Haitian Creole Hausa Hebrew Herero Hiligaynon Hindi Hiri Motu Hmong (Ɣi) Huastec (San Luis Potosi) Hungarian Iban Ibanag Ibinda Icelandic Igbo Iloko Indonesian Irish Isoko Italian Japanese Javanese Kabyle Kachin Kannada Karen (S'gaw) Kazakh Kazakh (Arabic) Kekchi Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kongo Korean Kpelle Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lamba Laotian Latvian Lenje Lhukonzo Lingala Lithuanian Lomwe Lovari Low German Luganda Lugbara Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mandjak Maninkakan (Eastern) Mapudungun Marathi Marshallese Mauritian Creole Maya Mazahua Mazatec (Huautla) Mbukushu Mende Miskito Mixe Mixtec (Guerrero) Mixtec (Huajuapan) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nengone Nepali Ngabere Ngangela Nias Nicobarese Nigerian Pidgin Niuean Norwegian Nyaneka Nyungwe Nzema Oromo Ossetian Otetela Otomi (Mezquital Valley) Pangasinan Papiamento (Aruba) Papiamento (Curaçao) Pemon Pennsylvania German Piaroa Pidzin (Kamerun) Polish Portuguese Pular Punjabi Punjabi (Shahmukhi) Páez Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Rapa Nui Rarotongan Romanian Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Southern Greece) Runyankore Russian Rutoro Samoan Sangir Sango Saramaccan Sarnami Sena Sepedi Serbian Serbian (Roman) Serer Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Soli Solomon Islands Pidgin Somali Spanish Sranantongo Sunda Susu Swahili Swati Swedish Tagalog Tahitian Tajiki Tamil Tandroy Tankarana Tarahumara Tarascan Tatar Telugu Tetun Dili Thai Tigrinya Tiv Tlapanec Toba Tojolabal Tok Pisin Tongan Toraja Totonac Tshiluba Tshwa Tsonga Turkish Turkmen Turkmen (Cyrillic) Tuvaluan Tuvinian Twi Tzeltal Tzotzil Uighur (Cyrillic) Ukrainian Umbundu Urdu Urhobo Uzbek Valencian Venda Vezo Vietnamese Wallisian Waray-Waray Wayuunaiki Welsh Wichi Wolaita Wolof Xhosa Xârâcùù Yoruba Zapotec (Isthmus) Zapotec (Lachiguiri) Zulu\nNa míasrɔ̃ nu tso ɖekakpui aɖe si na nyruia tsi agbe la ŋu. Ðekakpui sia nye apostolo Paulo ƒe nyruiyɔvi. Míenya ɖekakpui sia ƒe ŋkɔ o, gake míenya be ewɔ nu vɔvɔ̃manɔmee. Àdi be yease nu si wòwɔa?—\nWode Paulo gaxɔ me le Yerusalem. Wolée elabena enɔ gbeƒã ɖem tso Yesu ŋu. Ame vɔ̃ɖi aɖewo lé fu Paulo, eye woɖo susu vɔ̃ ɖe eŋu. Wogblɔ be: ‘Mina míagblɔ na aʋafiagã la be wòana eƒe asrafowo nakplɔ Paulo va ʋɔnudrɔ̃ƒea. Míabe ɖe mɔa dzi, eye ne wokplɔ Paulo va yina la, míawui!’\nPaulo ƒe nyruiyɔvia gblɔ susu vɔ̃ siwo amewo ɖo la na Paulo kple aʋafiagã la\nPaulo ƒe nyruiyɔvia se susu vɔ̃ si amewo ɖo ɖe nyruia ŋu. Nu kae wòwɔ? Eyi Paulo gbɔ le gaxɔa me eye wògblɔe nɛ be amewo ɖoe be yewoawui. Paulo gblɔ nɛ be neyi aʋafiagã gbɔ zi ɖeka ne wòagblɔ susu vɔ̃ si amewo ɖo la nɛ. Èsusu be ènɔ bɔbɔe na Paulo ƒe nyruiyɔvia be wòagblɔ nya sia na aʋafiagã la?— Ao, elabe amegãe ŋutsu sia nye. Gake vɔvɔ̃ meɖo Paulo ƒe nyruiyɔvia o. Egblɔ nya la na aʋafiagã la.\nAʋafiagã la nya nu si tututu wòawɔ. Eɖe asrafo siwo ade 500 kloe be woadzɔ Paulo ŋu! Egblɔ na wo be woakplɔ Paulo ayi Kaisarea le zã ma me. Ðe wokpɔ Paulo ƒe agbe ta?— Ɛ̃, ame vɔ̃ɖiawo mete ŋu wui o! Woƒe susu vɔ̃a medze edzi na wo o.\nNu kae nàte ŋu asrɔ̃ tso ŋutinya sia me?— Paulo ƒe nyruiyɔvia mevɔ̃ o, wò hã àte ŋu awɔ nu abe eya ke ene. Ne míele Yehowa ƒe nya gblɔm na amewo la, mele be míavɔ̃ o. Ðe nàyi edzi agblɔ Yehowa ƒe nya na amewo vɔvɔ̃manɔmea?— Ne èwɔe nenema la, àte ŋu ana ame aɖe natsi agbe.\nNu kae ame vɔ̃ɖi aɖewo ɖo be yewoawɔ Paulo?\nNu kae Paulo ƒe nyruiyɔvi wɔ? Nu ka tae míate ŋu agblɔ be ame si mevɔ̃na o koe ate ŋu awɔ nu ma?\nPaulo ƒe nyruiyɔvia mevɔ̃ o, aleke nàte ŋu asrɔ̃ eƒe kpɔɖeŋuae?